
VALTIONEUVOSTON ASETUS AJONEUVOJEN KÄYTÖSTÄ TIELLÄ ANNETUN ASETUKSEN MUUTTAMISESTA
Pääasiallinen sisältö
Ajoneuvojen käytöstä tiellä annetussa asetuksessa säädettyjä, eräiden ETA-valtiossa rekisteröityjen tai käyttöön otettujen ajoneuvojen ja ajoneuvoyhdistelmien suurimpia tiellä sallittuja pituuksia esitetään muutettavaksi. Lisäksi asetusehdotuksessa esitetään sallittavaksi tiellä käytettäväksi uudentyyppisiä, nykyisistä poikkeavia ajoneuvoyhdistelmiä. 
Nykyisiä ajoneuvoyhdistelmiä pidemmille ja muille uudentyyppisille ajoneuvoyhdistelmille ehdotetaan säädettäväksi suurimmat sallitut mitat, massat, kääntyvyysvaatimukset sekä ajoneuvojen ja ajoneuvoyhdistelmien turvalliseen käyttöön liittyviä kytkentää ja varusteita koskevia vaatimuksia.
Suurimmat tiellä sallitut ajoneuvon pituudet muuttuisivat siten, että muun auton kuin M2- ja M3 –luokan ajoneuvon suurin tiellä sallittu pituus muuttuisi 12 metristä 13 metriin, puoliperävaunun uusi vetopituus olisi 18 metriä ja varsinaisten perävaunun 16,00 metriä. Kuorma-auton ja puoliperävaunun yhdistelmän suurin sallittu pituus muutettaisiin 16,50 metristä 23 metriin. Auton ja keskiakseliperävaunun yhdistelmän suurin tiellä sallittu pituus olisi jatkossa 20,75 metriä nykyisen 18,75 metrin sijaan. Kuorma-auton ja yhden tai useamman perävaunun yhdistelmän suurin tiellä sallittu pituus muuttuisi nykyisestä 25,25 metristä 34,50 metriin, josta mitasta vetoauton ohjaamon takana olevien kuormatilojen sisäpituuksien summa muuttuisi nykyisestä 21,42 metristä 29,24 metriin. Kuormatilojen suurimmat sallitut sisäpituudet perustuvat tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista annetun neuvoston direktiivin 96/53/EY, jäljempänä mitta- ja massadirektiivi, moduuliperiaatteen mukaisiin moduulimittoihin 7,82 metriä ja 13,6 metriä. Tarkoituksena on kasvattaa nykyisiä suurimpia sallittuja pituuksia siten, että sallitaan käytettäväksi mitta- ja massadirektiivin vaatimukset täyttäviä kuorma-autoja, perävaunuja ja puoliperävaunuja kytkettyinä siten, että voidaan saavuttaa Suomessa sallittu kuormatilan pituus, jotta direktiivin mukaisia mittoja soveltavasta jäsenvaltiosta oleva liikennöitsijä voi hyödyntää tasapuolisia kilpailuedellytyksiä (moduulimalli). 
Auton ja keskiakseliperävaunun suurin sallittu massa muuttuisi nykyisestä 44 tonnista 50 tonniin. Uusille pidemmille nykyistä useampiakselisille yhdistelmille sallitut massat olisivat kymmenenakselisena 74 tonnia ja vähintään yksitoista-akselisena 76 tonnia. 
Yleisperustelut
Nykytila
Tieliikennelaissa (267/1981) säädetään ajoneuvojen käytöstä tiellä. Tieliikennelain 87 §:ssä säädetään ajoneuvon mitoista, massoista ja kuormaamisesta. Pykälän 2 momentin mukaan ajoneuvolle ja ajoneuvoyhdistelmälle tiellä yleisesti sallituista mitoista ja massoista, yleisesti sallituista mitoista poikkeamisen merkitsemisestä, hinattavan ajoneuvon kytkennän ehdoista, ajoneuvon kuormaamisesta, kuorman varmistamisesta, hinaamisesta sekä näistä myönnettävistä poikkeuksista säädetään valtioneuvoston asetuksella. 
Tieliikennelain 87 §:n nojalla ajoneuvon ja ajoneuvoyhdistelmän massoista ja päämitoista käytettäessä Euroopan talousalueeseen kuuluvassa valtiossa (jäljempänä ETA-valtio) rekisteröityä tai käyttöön otettua ajoneuvoa Suomessa, säädetään ajoneuvojen käytöstä tiellä annetun asetuksen (1257/1992) 4 luvussa ja ajoneuvon ja ajoneuvoyhdistelmien massoista ja päämitoista kansainvälisessä liikenteessä asetuksen 4 a luvussa. 
Auton, perävaunun ja niiden yhdistelmien pituuksista säädetään ajoneuvojen käytöstä tiellä annetun asetuksen 24 §:ssä ETA-valtiossa rekisteröidyn tai käyttöön otetun ajoneuvon osalta. Mitat perustuvat mitta- ja massadirektiiviin. 
Mitta- ja massadirektiivissä sallitaan kansallisessa liikenteessä tietyin edellytyksin poikettavan kansainväliseen liikenteeseen säädetyistä mitoista. Mitta- ja massadirektiivin 4 artiklan 4 kohdan mukaan jäsenvaltiot voivat sallia, että kuljetukseen käytetyt ajoneuvot tai ajoneuvoyhdistelmät, joita käytetään tiettyihin kansallisiin kuljetuksiin ja jotka eivät vaikuta merkittävästi kansainväliseen kilpailuun kuljetusalalla, liikkuvat jäsenvaltion alueella mitoilla, jotka poikkeavat liitteen I kohdissa 1.1, 1.2, 1.4—1.8, 4.2 ja 4.4 mainituista mitoista. Kuljetusten ei artiklan 2 kohdan mukaan katsota vaikuttavan merkittävästi kansainväliseen kilpailuun kuljetusalalla, jos yksi kohdissa a) ja b) olevista ehdoista on täytetty: 
a) kuljetukset suoritetaan jäsenvaltion alueella erikoistarkoitukseen rakennetuilla ajoneuvoilla tai ajoneuvoyhdistelmillä sellaisissa olosuhteissa, joissa kuljetuksia ei normaalisti suoriteta muista jäsenvaltioista lähtöisin olevilla ajoneuvoilla esimerkiksi metsien hyväksikäyttöön ja metsäteollisuuteen liittyvät kuljetukset, 
b) jäsenvaltio, joka sallii kuljetukset alueellaan ajoneuvoilla ja ajoneuvoyhdistelmillä, joiden mitat poikkeavat liitteessä I säädetyistä mitoista, sallii käytettäväksi myös liitteen I mittasäännökset täyttäviä kuorma-autoja, perävaunuja ja puoliperävaunuja kytkettyinä siten, että voidaan saavuttaa vähintään tässä jäsenvaltiossa sallittu kuormatilan pituus, jotta jokainen liikennöitsijä voi hyödyntää tasapuolisia kilpailuedellytyksiä (moduulimalli).
Mitta- ja massadirektiivin liitteen I 1 kohdassa on määritelty sellaisten M2- ja M3-luokan moottoriajoneuvojen ja niiden O-luokan perävaunujen sekä N2- ja N3-luokan moottori-ajoneuvojen ja niiden O3- ja O4 -luokan perävaunujen suurimmat sallitut mitat, jotka on määritelty puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) annetun Euroopan parlamentin ja neuvoston direktiivissä 2007/46/EY. Puitedirektiivissä on säädetty ensimmäistä kertaa käyttöön otettavan ajoneuvon mitoista ja massoista. 
Ajoneuvojen käytöstä tiellä annetun asetuksen 52 §:n nojalla Liikenteen turvallisuusvirasto voi myöntää yksittäiselle ajoneuvolle tai ajoneuvoyhdistelmälle poikkeuksen muun muassa 27 §:n ajoneuvojen mittoja koskevista säännöksistä, jos se on tarpeen uuden tekniikan kokeilun, tuotekehityksen tai muun erityisen syyn takia. Edellytyksenä on lisäksi, että poikkeuksen myöntäminen ei vaaranna liikenneturvallisuutta eikä vääristä kilpailua. Poikkeus voidaan myöntää määräaikaisena ja siihen voidaan liittää ehtoja.
Valtaosa kaupallisesta tavarankuljetuksesta Suomessa hoidetaan tiekuljetuksilla. Kuljetuskustannukset vaikuttavat lopputuotteiden hintoihin ja yritysten kilpailukykyyn. Elin-keinoelämän tavoitteet logistiikkakustannusten alentamiseksi ja toisaalta kuljetusalan sisäinen kilpailu ohjaavat tiekuljetuksia jatkuvasti kustannustehokkaampaan suuntaan. 
Liikenteen turvallisuusvirasto on vuodesta 2013 lähtien myöntänyt poikkeuksia sekä mitoiltaan että massoiltaan yleisesti sallitut raja-arvot ylittävien High Capacity Transport (HCT) ajoneuvoyhdistelmien kokeiluille. Poikkeusluvilla mahdollistetuilla kokeiluilla on ollut tarkoitus kehittää tavallista suurempiin ajoneuvoyhdistelmiin liittyvää tekniikkaa ja kerätä tietoa aiempaa suurempien ajoneuvojen soveltuvuudesta Suomen liikennejärjestelmään. 
Liikenteen turvallisuusviraston myöntämillä poikkeusluvilla oli helmikuun 2018 alussa liikenteessä 43 HCT-ajoneuvoyhdistelmää. HCT-ajoneuvoyhdistelmiä on käytössä muun muassa raakapuukuljetuksissa, hakekuljetuksissa, kappaletavaraliikenteessä, elintarvike-kuljetuksissa ja maa-aineskuljetuksissa. Poikkeusluvat ovat määräaikaisia ja ajoneuvot saavat liikennöidä pääsääntöisesti vain erikseen määritetyillä reiteillä.
Kokemukset HCT-ajoneuvojen käytöstä ovat olleet positiivisia, ja ajoneuvojen laajempaa käyttöönottoa on pidetty merkittävänä tekijänä tavarakuljetusten tehokkuuden parantamisessa. 
Esityksen tavoitteet 
Esityksen tavoitteena on parantaa kuljetustehokkuutta ja vähentää liikenteestä aiheutuvia päästöjä, mahdollistamalla nykyisiä yleisesti sallittuja ajoneuvoyhdistelmiä suurempien ajoneuvoyhdistelmien käyttö tiellä ilman erillistä lupamenettelyä ja siitä aiheutuvaa hallinnollista taakkaa. Tavoitteena on määritellä nykyistä suuremmille ajoneuvoyhdistelmille sellaiset kustannustehokkaat vaatimukset, jotka edistävät HCT-ajoneuvoyhdistelmien yleistymistä ja mahdollistavat mahdollisimman suuret kuljetushyödyt. Esityksellä pyrit-täisiin purkamaan kaikki sellaiset rajoitukset jotka eivät ole liikenneturvallisuuden, liikenneympäristön tai ympäristön kannalta perusteltuja.
Toteuttamisvaihtoehdot
Tavoitteiden kannalta olennaiset toteutusvaihtoehdot liittyvät kahteen kysymykseen: 1) tehdäänkö muutoksia vain suurimpiin sallittuihin mittoihin vai myös suurimpiin sallittuihin massoihin, ja 2) sallitaanko nykyistä suurempien yhdistelmien käyttö vain rajatulle tieverkolle.
Suurimpien sallittujen mittojen osalta kokeilujen perusteella saadut kokemukset osoittivat, että niiden käyttöönotto ainakin nykyisille yhdistelmille sallitulla verkolla olisi suurelta osin mahdollista. Tarvittavat säädös- ja määräysmuutokset olisi mahdollista tehdä nopeallakin aikataululla.
Suurimpien sallittujen massojen osalta nykyisen tieverkon alustava tarkastelu osoitti, että nykyistä suurinta sallittua yhdistelmämassaa (76 tonnia) ei ole mahdollista korottaa kuin vain rajatulla tieverkolla. Rajatun verkon käyttöönotto taas edellyttäisi paitsi lakitason muutoksia, myös muita aikaa vieviä täytäntöönpanotoimia. 
Näillä perusteilla päädyttiin siihen, että tässä vaiheessa hanketta ehdotetaan toteutettavaksi suurimpien sallittujen mittojen käyttöönotto ilman erillistä HCT-verkkoa, ja suurimpiin sallittuihin massoihin liittyvät muutokset valmistellaan erikseen.
Mittojen osalta valmistelun yhteydessä on myös tarkasteltu mahdollisuutta tehdä rajoitukset pelkästään mitta- ja massadirektiivin moduulimallin reunaehdoilla, eli pelkästään kuormatilan mittaa rajoittamalla. Tämä olisi direktiivin säännöksiin nähden kaikista vähiten rajoittava tapa. Valmistelun yhteydessä on kuitenkin päädytty siihen, että tietyt ajoneuvojen mittojen raja-arvot tarvitaan, jotta muutoksen vaikutukset ovat paremmin hallittavissa, ja toisaalta säännöt olisivat kuljetusten suorittajille, ajoneuvovalmistajille ja valvoville viranomaisille selkeitä. 
Keskeiset ehdotukset
Nykyisiin HCT-kokeiluihin liittyvien tulosten perusteella esitetään suuremman kuljetustilavuuden tehostamiseksi ja kilpailukyvyn parantamiseksi ensi vaiheessa ajoneuvojen käytöstä tiellä annetussa asetuksessa säädettyjen ajoneuvojen ja ajoneuvoyhdistelmien pituuksien kasvattamista. Vaatimukset on pyritty asettamaan siten että ne eivät rajoita kuljetuskaluston kehittämistä tulevaisuudessa.
Pidempien ajoneuvojen ja ajoneuvoyhdistelmien soveltuvuuden turvaamiseksi tieverkolle, esitetään muutoksia ajoneuvoyhdistelmien kääntyvyysvaatimuksiin. Nykyistä pidemmille ajoneuvoyhdistelmille esitetään säädettäväksi lisäksi yhdistelmän vakautta koskevat vaatimukset sekä turvalaite- ja –varustevaatimukset. 
Tarkoituksena on kasvattaa nykyisiä suurimpia sallittuja pituuksia siten, että sallitaan käytettäväksi mitta- ja massadirektiivin vaatimukset täyttäviä kuorma-autoja, perävaunu-ja ja puoliperävaunuja kytkettyinä siten, että voidaan saavuttaa Suomessa sallittu kuormatilan pituus, jotta myös direktiivin mukaisia mittoja soveltavasta jäsenvaltiosta oleva liikennöitsijä voi hyödyntää tasapuolisia kilpailuedellytyksiä (moduulimalli).
Esityksen vaikutukset
Taloudelliset vaikutukset
Yritysvaikutukset
Liikennevirasto on vuonna 2017 julkaissut arvion HCT-ajoneuvojen liikennejärjestelmä-vaikutuksista (Liikenneviraston tutkimuksia ja selvityksiä 57/2017). Tutkimuksessa esitettyjä arvioita on tarkennettu muutosten valmistelun yhteydessä. Tässä esityksessä vaikutuksissa on huomioitu vain tilavuusperusteisten HCT-kuljetusten vaikutukset. Tilavuusperusteisissa kuljetuksissa ehdotettujen muutosten vaikutukset olisivat arviolta suuremmat kuin selvityksessä on esitetty, koska selvityksessä ei ole huomioitu myöhemmin kokeiluihin mukaan tulleita 2-4 metriä nykyistä pidempiä auton ja varsinaisen perävaunun muodostamia ajoneuvoyhdistelmiä. Kahden metrin pidennykset vetoautoon tai vetoautoon ja perävaunuun vaikuttaisivat kalustokustannuksiin maltillisesti, mutta kuorma-tila kasvaisi lähes 10% tai 20%. Tämän tyyppisten yhdistelmien käyttö olisi hyvin lähellä kuljetusyritysten nykyistä toimintaa, mikä nopeuttaisi muutosta.
Suurimpien sallittujen mittojen kasvattaminen toisi elinkeinoelämälle säästöjä. Isoimmat hyödyt syntyvät polttoaine- ja henkilöstökuluissa pitkillä matkoilla nykyistä pidemmillä yhdistelmillä. Lähes kaikki tilavuusperusteiset kotimaan kuljetukset yli 100 kilometrin matkoilla ajetaan noin 21 metrin pituisilla kuormatiloilla olevilla täysperävaunuyhdistelmillä tai näitä vastaavilla moduuliyhdistelmillä. Ehdotetut säädösmuutokset toisivat uusia vaihtoehtoja 19-29 metriä pitkillä kuormatiloilla, jolloin eri käyttötarkoituksissa voisi hyödyntää niihin parhaiten sopivia yhdistelmiä. Tämä parantaisi erilaisten kuormien yhdisteltävyyttä ja kuormatilojen täyttöastetta.
Tilastokeskuksen tilaston (Tieliikenteen tavarankuljetukset 2016, Tilastokeskus) mukaan vuonna 2016 kaiken kuorma-autoliikenteen yhteenlaskettu suorite oli noin 1 876 miljoonaa kilometriä vuodessa. Tästä 725 miljoonaa kilometriä on ilman perävaunua tapahtuvaa kuljetusta, johon yhdistelmien pituuden muutoksella ei ole vaikutusta. Puoliperä-vaunuyhdistelmillä ajetaan 254 miljoonaa kilometriä, ja täysperävaunuyhdistelmillä ja moduuliyhdistelmillä 896 miljoonaa kilometriä. 
Nyt ehdotettavien muutosten merkitys on suurin merikonttien maantiekuljetuksissa, koska niiden osalta hyödyt pituuden muutoksesta ovat suurimmat. Merikonttikuljetuksia ajetaan maanteillä 60-80 miljoonaa kilometriä, mistä reilusti yli puolet tapahtuu puoliperä-vaunuyhdistelmillä. Suuri osa näistä yhdistelmistä voitaisiin korvata yhdistelmillä, joilla voidaan kuljettaa kaksi pitkää merikonttia kerrallaan. Koska merikonttien massa vaihtelee ja osa kuljetuksista on sellaisia joissa nykyisin suurin sallittu kokonaismassa ei riitä kahden kontin kuljettamiseen pitkässäkään yhdistelmässä, suoritteen laskuksi on arvioitu noin 10 miljoonaa kilometriä.
Pidempien yhdistelmien käyttö vähentäisi suoritetta eniten täysperävaunuyhdistelmillä tehtävässä kappaletavaraliikenteessä ja elintarvikekuljetuksissa. Mainitussa hyvin merkittävässä kuljetuslajissa suorite laskisi suurempien kuormien ansiosta noin 100 miljoonaa kilometriä vuodessa. Metsäteollisuuden tuotekuljetuksissa pelkän pituuden kasvattaminen vähentää suoritetta noin 10 miljoonaa kilometriä. 
Muutosten hyödyntäminen edellyttää yrityksiltä muutoksia kaluston lisäksi myös kuljetusterminaaleihin yhdistelmien mitan kasvaessa. 
Vaikutukset polttoainekustannuksiin
Suhteessa ajosuoritteeseen suurimmat säästöt polttoainekustannuksissa saadaan enintään 26-tonnisten pitkien merikonttien kuljetuksessa, koska niitä mahtuu nykyisen yhden sijaan kaksi enintään 33-metriseen 76-tonniseen yhdistelmään. Säästöä polttoainekustannuksissa saadaan jopa 30 %, kun vertailukohtana on perinteinen puoliperävaunuyhdistelmä. Tilavuusperusteisessa kuljetuksessa (esimerkiksi kappaletavara- ja elintarvikekuljetukset) saadaan pituuden kasvattamisella 5-15 % säästöä polttoainekustannuksissa tavaralajista ja pituuden kasvusta riippuen. Uudet monipuolisemmat vaihtoehdot kaluston mitoituksessa parantavat kuljetusyritysten mahdollisuuksia käyttää aina tehtävään parhaiten sopivan kokoista kalustoa, mikä nostaa täyttöasteita ja laskee polttoaineen kulutusta.
Polttoaineen kulutuksessa säästöä kertyy vuositasolla kappaletavaraliikenteestä ja elin-tarvikekuljetuksista noin 20 miljoonaa litraa. Kevyemmissä metsäteollisuuden tuotteissa säästöjä kertyisi 2,5 miljoonaa litraa ja merikonttikuljetuksissa 2,5 miljoonaa litraa. Täysimääräisesti toteutuessaan elinkeinoelämälle kertyisi säästöjä polttoainekustannuksissa nykyisillä polttoaineen hinnoilla noin 30 miljoonaa euroa vuositasolla.
Vaikutukset henkilöstökuluihin
Useissa kuljetustehtävissä suurin yksittäinen kuluerä ovat kuljettajan ja lastauksiin ja purkuihin osallistuvien muiden työntekijöiden henkilöstökulut. Kuormakoolla on hyvin vähäinen vaikutus kuljettajan palkkaan ajettaessa, mutta yhdistelmätyypillä on huomattava vaikutus purkamisen ja lastauksen kestoon ja siten henkilöstökuluihin. Jokainen perävaunun irrotus ja kytkentä kestää noin 15 minuuttia, kun auto ja perävaunu pitää peruuttaa erikseen lastauslaituriin. Enintään 150 km pitkillä kuljetusmatkoilla pitkällä puoliperävaunulla tulee monessa tehtävässä säästöä täysperävaunuyhdistelmään verrattuna, koska kuljettajalla kuluu vähemmän aikaa terminaaleilla kuorman purkamiseen ja lastaukseen. Reilusti yli 150 km pitkillä kuljetusmatkoilla yli 30-metrinen yhdistelmä säästää kuljettajaan liittyvissä kustannuksissa, vaikka kuorman purkamiseen ja lastaamiseen terminaalialueella kuluu enemmän aikaa, koska yhdistelmä kuljettaa kerralla kolmanneksen enemmän tavaraa nykyisiin yhdistelmiin verrattuna.
Suuressa mittakaavassa kuljettajien palkkakustannuksissa voidaan säästää tilavuusperusteisissa kuljetuksissa yhtä paljon kuin polttoainekuluissa eli noin 30 miljoonaa euroa. Henkilöstökulujen osalta säästöt kohdentuvat enemmän pisimmille kuljetusmatkoille.
Vaikutukset kuljetuskalustoon
Pidempien yhdistelmien muodostaminen pelkästään vanhoista ajoneuvoista ilman ajoneuvoihin tehtäviä muutoksia ei pääsääntöisesti olisi mahdollista. A-double yhdistelmissä eli kuorma-auton, puoliperävaunun ja varsinainen perävaunun yhdistelmässä voidaan hyödyntää pääsääntöisesti vanhoja perävaunuja jälkimmäisenä yksikkönä. Vanhojen puoliperävaunujen akselistoja pitää useissa tapauksissa päivittää vetokidan asentamisen lisäksi, jotta ne täyttävät stabiliteettiin ja kääntyvyyteen liittyvät vaatimukset ensimmäisenä perävaununa.
Pidempiä täysperävaunuyhdistelmiä alkaisi esitettyjen muutosten toteutuessa tulla liikenteeseen vetoautokaluston uusiutumisen myötä. Muutosten voimaantulon jälkeen voi olla odotettavissa hetkellinen voimakas kasvu noin 12-metristen autojen ensirekisteröinneissä. Perinteisellä 7,7-metrisellä kuormatilalla olevat autot siirtyvät käytettyjen autojen markkinoiden kautta niille, joiden käytössä hieman pidemmästä auton kuormatilasta on vähemmän hyötyä. Nykyiset autot ja perävaunut voidaan suurelta osin hyödyntää osana uusia pidempiä yhdistelmiä, lyhyitä 4-akselisia rahtiautoja lukuun ottamatta. 
Ehdotettujen säädösmuutosten mahdollistamien uusien ratkaisujen kustannustarkastelussa pitkät puoliperävaunut ja pitkät täysperävaunuyhdistelmät on todettu kustannustehokkaiksi. Puoliperävaunun vetoauto (rekkaveturi) on standardituote, johon kaikki uudet turvavarusteet ja polttoaineen kulutusta vähentävät ominaisuudet ovat saatavilla heti niiden tultua markkinoille. Kun autossa ei ole kuormatilaa, sitä voidaan käyttää mahdollisimman joustavasti eri perävaunujen vetoon sesonkien mukaan. Puoliperävaunun pidentäminen noin viidellä metrillä nostaa kustannuksia suhteellisen vähän ja yhden tai kahden ohjautuvan akselin lisääminen on myös kohtuullisen edullinen toimenpide. Yksin-kertainen rakenne on myös kevyt, jolloin yhdistelmään saadaan hyvä kantavuus. 
Kahden puoliperävaunulle tyypillisen 13,6-metrisen kuormatilan saaminen samaan yhdistelmään noin 33-metrin yhdistelmäpituuden tullessa mahdolliseksi tekee eri tyyppisten kuormien yhdistämisen pitkillä kuljetusväleillä mahdolliseksi. Kuljetusten kustannustehokkuus ja energiatehokkuus paranevat, kun täyttöaste on massan ja tilavuuden osalta mahdollisimman korkea koko ajan.
Vaikutukset kotimaiseen ajoneuvoteollisuuteen
Kotimaisen teollisuuden osuus perävaunujen ja kuorma-autojen päällirakenteiden valmistuksessa on suuri. Kotimainen teollisuus on ollut aktiivisesti mukana uusiin pidempiin yhdistelmiin sopivien perävaunujen kehittämisessä, joten yritykset pystyvät tarjoa-maan asiakkaiden kanssa yhdessä kehitettyjä ratkaisuja heti pidempien yhdistelmien sallimisen jälkeen. 
Vaikutukset liikenneympäristöön
Kääntyvyysvaatimusten muutokset vaikuttavat liikenneympäristön mitoitukseen, ja sitä kautta aiheuttavat vaikutuksia liikenneympäristön ylläpitokustannuksiin.
Vuonna 2001 käyttöönotetun risteyksien mitoitusohjeistuksen (Tiehallinnon julkaisu, Tietoa tiensuunnitteluun nro 56, Taajamakeskustatien poikkileikkaus ja raskas liikenne) mukaisesti rakennettuihin risteyksiin ja liittymiin ei tarvita välittömiä toimenpiteitä esityksen mukaisen yhdistelmien pidentämisen takia. Vanhempiin, vuoden 1986 ohjeiden (Kaksikaistaisen tien liikenteellinen palvelutaso, laskentaohje, TVH723856) mukaisesti rakennettuihin risteyksiin ja liittymiin voi olla tarpeen tehdä muutoksia, jotta kaikista pisimmät uudet yhdistelmät mahtuvat kulkemaan niissä. Näitä risteyksiä on valtion tieverkolla noin kaksi tuhatta kappaletta, joista neljäsosa raskaan liikenteen runkoverkolla, josta taas vastaavasti vain osa on raskaan kaluston kannalta merkityksellisiä. 
Parannustoimien kustannukset vaihtelevat liittymätyypin mukaisesti. Liikenneviraston arvion mukaan vuoden 1986 ohjeistuksen mukaisen niin sanotun tulppaliittymän avartamiskustannukset olisivat noin 2 000- 10 000 euroa liittymää kohden. Niin sanottujen kanavoitujen liittymien avartamiskustannukset olisivat arviolta noin 26 000 euroa liittymää kohden. Kanavoitujen ramppien osalta avartamiskustannusten arvioidaan olevan 25 000 euroa ramppia kohden. Kiertoliittymien avartamiskustannusten arvioidaan olevan noin 30 000 euroa kiertoliittymää kohden. Kokonaiskustannukset riippuvat parannus-toimien laajuudesta. 
Liikenneviraston ja elinkeino-, liikenne- ja ympäristövirastojen tekemän alustavan arvion mukaan raskaan liikenteen nykyreiteillä on noin 1200 liittymää, joiden osalta on tarkasteltava tarkemmin liittymien korjaustarpeita.    
Alkuvaiheessa muutostoimenpiteet olisi tarkoituksenmukaisinta kohdistaa sellaisiin liittymiin, joiden voidaan katsoa olevan merkityksellisimpiä nykyistä pidempien ajoneuvoyhdistelmien liikennöinnissä. Kuntien katuverkolla on myös risteyksiä ja liikenneympyröitä joihin voi kohdistua vastaavia muutostarpeita. Merkittävimmät parannustarpeet ovat suurten teollisuuslaitosten, logistiikkakeskusten ja kaupankeskittymien ja pääväylien välisillä yhteyksillä. Kunnat päättävät katualueidensa parannustoimenpiteistä. Kunnat voivat tienpitäjinä liikennemerkkien avulla rajoittaa tarvittaessa nykyistä pidempien yhdistelmillä liikennöintiä.
Sellaisissa kohteissa, joissa liittymän parannustoimet eivät ole kokonaistaloudellisesti kannattavia, mutta joissa heikompi kääntyvyys aiheuttaa merkittäviä ongelmia, voidaan asettaa rajoituksia liikennemerkein pidempien yhdistelmien kääntymiselle. Haastavammista kohteista voidaan myös antaa tietoa etukäteen liikennöitsijöille, jotta niitä voidaan välttää reittien suunnittelussa. 
Nykyistä pidemmät ajoneuvoyhdistelmät voivat edellyttää muutoksia vartioitujen tasoristeysten varoituslaitteiden hälytysten aloitusaikaan ennen puomien laskeutumista ja junan ohitusta sekä tasoristeysten odotustiloja koskeviin liikennemerkkeihin. Haasteet tasoristeysten osalta sijoittuvat pääosin suurten teollisuuslaitosten ja satamien läheisyyteen, missä on vilkasta rekkaliikennettä tasoristeyksissä.
Poikkeusluvalla käyttöön otettujen pitkien yhdistelmien kokeilujen yhteydessä suurimmat käytännön haasteet pituuden osalta ovat liittyneet taukopaikkojen ahtauteen. Haasteet ovat korostuneet talvisin, kun lumivallit ovat kaventaneet risteyksiä ja vähentäneet parkkipaikkoja. Raskaan kaluston taukopaikkojen mitoitusohjeistusta onkin syytä päivittää muutoksen myötä. 
Vaikutukset viranomaisten toimintaan
Liikenteen turvallisuusviraston määräyksillä annettavia ajoneuvojen teknisiä vaatimuksia on muutettava, kun liikenteeseen tulee uuden tyyppisiä yhdistelmiä. Ajoneuvojen teknisiä vaatimuksia on valmisteltu samassa yhteydessä, kun on valmisteltu yhdistelmien mittoja koskevia vaatimuksia. Liikennerekisteriin, on tarpeen samassa yhteydessä tehdä muutoksia muutosten mahdollistamiseksi. 
Muutosten toimeenpano lisää alkuvaiheessa raskaan kaluston muutoskatsastuksia, ja edellyttää katsastajien sekä valvovien viranomaisten perehdytystä uusiin vaatimuksiin.   
Suomen salliessa kansallisesti ensimmäisenä Euroopassa yli 30-metriset yhdistelmät liikenteeseen, tulee mittojen muutoksiin liittyvään vaikuttamiseen Euroopan unionin, Yhdistyneiden kansakuntien Euroopan talouskomission (UNECE) ja Pohjoismaiden tasolla kiinnittää erityistä huomiota. 
Ympäristövaikutukset
Suurimman sallitun pituuden kasvattamisella on huomattava vaikutus polttoaineen kulutukseen. Muutoksen arvioivan vähentävän vuotuisia CO2 päästöjä 66 miljoonaa kiloa. 
Kuorma-autojen haitallisia lähipäästöjä säädellään moottorin tuottaman mekaanisen energian mukaan. Kun yhdistelmän energiatehokkuus paranee, laskevat myös kuljetettavaan tavaramäärään suhteutetut haitalliset lähipäästöt kuten pienhiukkaset ja typenoksidit. Ehdotetuilla muutoksilla nopeutetaan jonkin verran kuorma-autokaluston uudistumista ja lisätään siten nykyaikaisilla saasteenpoistojärjestelmillä varustettujen autojen osuutta.
Mittojen kasvattamisen arvioidaan vähentävän raskaiden ajoneuvoyhdistelmien liikenne-suoritetta 120 miljoonaa kilometriä. Ajoneuvoyhdistelmien määrän väheneminen vähentää kokonaismelua, vaikka yksittäisen ajoneuvoyhdistelmän melutaso olisi raskaammasta kuormasta johtuen hieman suurempi.
Vaikutukset liikenneturvallisuuteen
Keskeinen liikenneturvallisuudelle koituva hyöty on raskaan liikenteen ajosuoritteen väheneminen noin 120 miljoonaa kilometriä. Pidemmille yhdistelmille asetettavilla vaatimuksilla pyritään pitämään yksittäisen yhdistelmän vakavan liikenneonnettomuusriski enintään samalla tasolla kuin nykyisin vastaavia tehtäviä hoitavilla täysperävaunuyhdistelmillä. Liikenneviraston teettämän selvityksen perusteella tämä vähentäisi liikennekuolemia noin kolmella vuodessa ja vakavia loukkaantumisia noin 20 vuositasolla, jos ajosuoritteiden lukumäärä vähenee nykyisestä ennakoidusti.
Yhdistelmän pituuden kasvu nostaa myös sellaisten yhdistelmien massaa, jotka eivät tähän saakka ole voineet hyödyntää suurinta sallittua kokonaismassaa. 25-metriset kappaletavarayhdistelmät liikkuvat täydessä kuormassa tyypillisesti noin 50 tonnin massalla. Pituuden kasvattaminen seitsemällä metrillä nostaisi massaa noin 15 tonnia. Massan kasvu lisää törmäysenergiaa. Törmäävien ajoneuvojen massasuhteen ollessa suurempi kuin yhden suhde kymmeneen, ei onnettomuuden seuraukset muutu käytännössä, vaikka massa suhde muuttuisi. Yhdistelmien keskimääräisellä massan kasvulla ei tästä syystä arvioida olevan vaikutusta liikenneturvallisuuteen.
Yhdistelmien pituuden kasvu leventää ajolinjoja ja hidastaa yhdistelmän liikkumista risteyksissä ja liittymissä. Kanavoiduissa risteyksissä leveämmillä ajolinjoilla liikkuva yhdistelmä ei mahdu aina ryhmittymiskaistalle kokonaan ja joissain tapauksissa perävaunu voi oikaista pientareelle. Tiukoissa käännöksissä pitkien varsinaisten perävaunujen tai puoliperävaunujen takakulman suuri sivuttainen liike ulkokaarteen suuntaa voi menne oman ajokaistan ulkopuolelle. Näillä pidempien yhdistelmien perusominaisuuksilla on negatiivisia vaikutuksia liikenneturvallisuuteen. Yhdistelmien kääntyvyysvaatimuksilla varmistetaan, ettei turvallisuus risteyksissä heikkene merkittävästi.
3-nivelisiin yhdistelmiin liittyy haasteita vakaiden ja turvallisten ajo-ominaisuuksien osalta, jotka vaativat uudentyyppisiä vaatimuksia. Tällaisen yhdistelmän eri osien mitoituksella on suuri merkitys erityisesti nopeilla ohjausliikkeillä. Terävät ohjausliikkeet aiheuttavat kaikissa yhdistelmätyypeissä suurempia sivuttaiskiihtyvyyksiä ja kierokulma-kiihtyvyyksiä yhdistelmän takapäähän. Näitä ilmiöitä on mitattu liikenteessä, radalla tehdyillä koeajoilla ja simulaatioilla. Tutkimuksissa on selvitetty nykyisten tyypillisten yhdistelmien suorituskyky ja erilaisten pitkien yhdistelmien ominaisuuksia. Nykyisten yhdistelmien suorituskyvyn perusteella pidemmille ajoneuvoyhdistelmille on määritelty stabiliteettivaatimukset ääritilanteita varten.
Kuorma-auton, puoliperävaunun ja varsinainen perävaunun yhdistelmä, josta käytetään myös nimityksiä A-double ja Duo2 -yhdistelmätyyppi, on osoittautunut kokeiluissa suosituimmaksi. Tämän yhdistelmätyypin kriittisin mitta on ensimmäisen perävaunun telin kääntöpisteen ja vetokidan välinen etäisyys, minkä kasvu heikentää yhdistelmän stabiliteettia. Muilla akseliväleillä ja toisen perävaunun vetoaisan pituudella on myös huomattava vaikutus stabiliteettiin, mutta pienillä mittamuutoksilla ei ole yhtä suurta vaikutusta. 
Pitkä puoliperävaunuyhdistelmä on teoriassa vakain yhdistelmätyyppi. Kuljettajien kokemukset liikenteessä (yli 2,5 miljoonaa kilometriä) ja radalla tehdyt ääritilanne testit tukevat tätä teoriaa. Kun hyvän perusrakenteen lisäksi puoliperävaunussa käytetään nykyaikaista ajonvakautusta, on sen stabiliteetti merkittävästi parempi kuin nykyisten täysperävaunuyhdistelmien. Tällä on erityisesti merkitystä nesteiden kuljetuksessa. Kemikaalien ja polttoaineiden kuljetuksissa perävaunun kaatuminen onnettomuudessa aiheuttaa aina vaativan pelastusoperaation. Täysperävaunuyhdistelmien korvautumisella pitkillä puoliperävaunuyhdistelmillä arvioidaan olevan positiivisia vaikutuksia liikenneturvallisuudelle.
Nykyistä pidemmiltä yhdistelmiltä vaaditaan esitetyissä muutoksissa tämän hetken uusien ajoneuvojen turvavarusteiden tasoa. Esimerkiksi kaistavahti ja automaattinen hätäjarrutus vähentävät kuljettajan havaintovirheitä aiheutuvia vaaratilanteita. Vaatimukset nopeuttavat suurta ajosuoritetta ajavien yhdistelmien turvallisuustason paranemista.
Suurempi määrä ajoneuvojen välisten kytkentöjen irrotuksia ja kiinnityksiä lisää riskiä kytkennän irtoamiselle ajon aikana. Auton, puoliperävaunun, apuvaunun ja toisen puoliperävaunun yhdistelmässä on kolme erilaisin vetokytkimin toteutettua liitosta. Termi-naaleilla ajoneuvoja irrotetaan ja kytketään yhteen monin tavoin, kun perävaunuja vaihdetaan ja peruutetaan lastauslaitureihin. Ainoastaan autoon asennetussa vetokidassa on lukituksen tilasta kertova varoitusvalo kuljettajalle. Kaikissa vetokidoissa on aina myös mekaaninen varoitusnasta, mikä ilmaisee käyttäjälle vetolaitteen lukittumisen. Turvallisuus viestinnässä, kuljettajien koulutuksessa ja liikenteen valvonnassa pitää jatkossa kiinnittää aiheeseen enemmän huomiota, jotta perävaunujen irtoamiset eivät lisäänny uusien yhdistelmätyyppien myötä. 
Yhdistelmän pituuden kasvaessa myös kuljettajan näkemä saattaa heikentyä. HCT-yhdistelmiin on asennettu erilaisia kamerajärjestelmiä poistamaan peilien jättämiä kuolleita kulmia. Järjestelmät ovat kehittyneet merkittävästi viimevuosina perinteisestä yhdestä peruutuskameran näkymästä. Järjestelmä näyttää automaattisesti liikennetilanteen mukaan tärkeimpiä näkymiä kuljettajalla auton ympäriltä. Taajamaliikenteessä on kuollut useita ihmisiä viimevuosina raskaan kaluston ja kevyen liikenteen välisissä onnettomuuksissa. Uusilla digitaalisilla ratkaisuilla voidaan vähentää näitä onnettomuuksia vaikka ajoneuvoyhdistelmien koko kasvaa. 
Vaikutuksen kuljettajien työturvallisuuteen
Maantiellä suurella nopeudella tapahtuvat ulosajot ja törmäämiset toiseen raskaaseen ajoneuvoon ovat suurimpia riskejä kuljettajalle. Näitä vähennetään mm. yhdistelmien stabiliteettiin liittyvällä sääntelyllä ja pakollisia turvavarusteita lisäämällä. Terminaaleilla riskit liittyvät auton ympärillä tapahtuvaan työskentelyyn. Lyhyillä ajomatkoilla täysperävaunuyhdistelmien korvaaminen pitkillä puoliperävaunuilla vähentää peruutuksia ja ajoneuvoon nousuja yhteen kolmasosaan, koska autoa ja perävaunua ei tarvitse irrottaa ja peruuttaa erikseen lastauslaituriin.
Työllisyysvaikutukset
Kuljetuskustannusten laskeminen parantaa teollisuuden kilpailukykyä ja sitä kautta voi osaltaan parantaa myös työllisyyttä. Samanaikaisesti osa kuljetuskustannusten vähenemisestä tulee henkilöstökustannuksista, erityisesti kuljettajien tarpeen vähenemisestä. Kuljetusala on kuitenkin ollut viime aikoina huolissaan työvoiman saatavuudesta. Kuljettajien tarpeen vähenemisen ja toisaalta työvoiman heikon saatavuuden keskinäistä suhdetta pitkällä tähtäimellä on vaikea arvioida, mutta kuljetusala ei ole pitänyt nyt esitettäviä muutoksia tästä näkökulmasta erityisen ongelmallisena.
Vaikutukset kansainväliseen liikenteeseen
Vienti- ja tuontikuljetukset kulkevat merkittävässä määrin pitkän merikontin kokoisissa erissä. Käytännössä tavara pakataan 13,6-metrisiin puoliperävaunuihin taikka 45- tai 40-jalan merikontteihin. Enintään 25,25-metriseen yhdistelmään mahtuu yksi tällainen yksikkö ja enintään 7,8 metriä muuta kuormatilaa. Yhdistelmän suurinta sallittua pituutta kasvattamalla mahdollistetaan kahden tyypillisen vientiyksikön saaminen samaan kuljetukseen. Tämä helpottaa kuormien yhdistämistä ja nostaa kuljetusten täyttöastetta.
Lainsäädännön teknisissä yksityiskohdissa on lähdetty siitä, että yhdistelmän viimeiseksi ajoneuvoksi kelpaa tyypillinen tämän hetken vaatimusten mukainen eurooppalainen puoliperävaunu. Ensimmäinen puoliperävaunu on myös mahdollista toteuttaa siten, että se täyttää kaikkien EU-maiden mittasäännöt. Kääntyvyyteen, stabiliteettiin ja painojakaumaan liittyvät turvallisuusperusteiset vaatimukset eivät kuitenkaan mahdollista kahden minkä tahansa puoliperävaunun kytkemistä apuvaunun avulla yhteen. 
Ruotsissa valmistellaan vastaavaa mittojen kasvattamista kuin Suomessa ollaan nyt tekemässä. Molempien maiden viranomaiset ovat tehneet valmistelussa tiivistä tiedonvaihtoa, millä pyritään varmistamaan mahdollisimman samankaltaiset säännöt yhdistelmille. Molempiin maihin jää jotain kansallisia vapauksia yhteiseen linjaan nähden, mutta ehdoton tavoite on noin 33-metrinen HCT-yhdistelmä, minkä käyttö on sallittua molemmissa maissa.
Muutokset koskisivat ETA-valtioihin rekisteröityjä ajoneuvoja. Muille kuin ETA-valtioihin rekisteröidyille ajoneuvoille säädettyjä mittoja ja massoja ei tässä yhteydessä muutettaisi. 
Vaikutukset rautatieliikenteeseen
Valmistelun yhteydessä on tarkasteltu maanteillä ja rautateillä kulkevia tavaralajeja ja eri liikennemuotojen keskinäistä suhdetta. Kuorma-autoilla suoritettavien kuljetusten kuljetustehokkuuden parantaminen parantaa lähtökohtaisesti tieliikenteen asemaa rautatiekuljetuksiin nähden, mikä voi siirtää kuljetuksia rautateiltä maanteille. Pelkän pituuden kasvattaminen vaikuttaa kuitenkin pääasiassa kappaletavarakuljetuksiin, elintarvikekuljetuksiin ja merikonttikuljetuksiin. Näitä kuljetuksia tehdään nykyisin hyvin vähän rautateillä Suomessa, joten mittojen muutoksella ei arvioida olevan olennaista vaikutusta maa-tieliikenteen ja rautatieliikenteen tasapainoon. 
Asian valmistelu
Asetusmuutokset on valmisteltu liikenne- ja viestintäministeriössä yhteistyössä Liikenteen turvallisuusviraston ja Liikenneviraston kanssa. 
Asetusluonnoksesta on pyydetty lausunnot Työ- ja elinkeinoministeriöltä, Puolustusministeriöltä, Ympäristöministeriöltä, ELY-keskuksilta, Liikenteen turvallisuusvirasto Trafilta, Liikennevirastolta, Pirkanmaan elinkeino-, liikenne- ja ympäristökeskukselta, Poliisihallitukselta, Tullilta, Suomen Kuntaliitto ry:ltä, Metsähallitukselta, Suomen Tieyhdistykseltä, Turvallisuus- ja kemikaalivirasto TUKES:lta, Teknologian tutkimuskeskus VTT:ltä, Liikenneturvalta, Liikennevakuutuskeskukselta, Inspecta Oy:ltä, Yleinen Teollisuusliitto ry:ltä, Elinkeinoelämän Keskusliitto EK ry:ltä, Teknologiateollisuus ry:ltä, Autoalan Keskusliitto ry:ltä, Autoalan ja Korjaamoiden Liitto ry:ltä, Autotuojat ry:ltä, Suomen Kuljetus ja Logistiikka SKAL ry:ltä, Metsäalan kuljetusyrittäjät ry:ltä, Auto- ja kuljetusalan työntekijäliitto AKT ry:ltä, Rahtarit ry:ltä, Suomen Ammattiliittojen Keskusjärjestö SAK ry:ltä, Metsäliitolta, Metsäteollisuus ry:ltä, Logistiikkayritysten liitto ry:ltä, INFRA ry:ltä, Energiateollisuus ry:ltä, Kemianteollisuus ry:ltä, Suomen Huolintaliikkeiden Liitto ry:ltä, Teknisen Kaupan ja Palvelujen yhdistys ry:ltä, Öljy- ja biopolttoaineala ry:ltä, Yksityisten Katsastustoimipaikkojen Liitto ry:ltä, A-Katsastus Oy:ltä, K1-Katsastajat Oy:ltä, DEKRA Industrial Oy:ltä, Testlink Oy:ltä, Pentanova Oy:ltä ja Metsä-teho Oy:ltä.
Asetusehdotuksesta saatiin 45 lausuntoa. Lausunnonantajista Tulli ilmoitti, että sillä ei ole lausuttavaa ehdotuksesta. 
Valtaosa lausunnon antajista kannatti ajoneuvojen pituuden kasvattamista sekä uudentyyppisten ajoneuvoyhdistelmien sallimista tiellä käytettäväksi. Esityksen todettiin parantavan kuljetustehokkuutta ja vähentävän ympäristöpäästöjä, mutta todettiin, että korottamalla lisäksi suurimpia tiellä yleisesti sallittuja massoja voitaisiin kuljetustehokkuutta lisätä ja ympäristöpäästöjä vähentää vielä enemmän.   
Muutamassa lausunnossa todettiin, että nykyistä pitempiä yhdistelmiä ei tulisi sallia yleisesti liikenteeseen vaan niiden käyttö liikenteessä tulisi olla luvanvaraista, jolloin voitaisiin varmistua ajoneuvojen tekniikan ja kuljettajien osaamisen riittävyydestä sekä reiteistä, joilla näitä yhdistelmiä pystytään kuljettamaan tiestön kuntoa ja liikenneturvallisuutta vaarantamatta. 
Aalto yliopisto piti koko asetuksen antamista ongelmallisena liikenneturvallisuussyistä. Aalto yliopiston lausunnon mukaan suuremmat ympäristövaikutukset olisi saavutettavissa muilla keinoin eikä esityksessä ole arvioitu riittävästi ehdotusten liikenneturvallisuus-vaikutuksia. 
Lausunnossa kyseenalaistettiin esityksessä ehdotettavien pitkiltä ajoneuvoyhdistelmiltä vaadittavien turvajärjestelmien tarpeellisuus tai vaatimuksia ei pidetty järjestelmien omi-naisuuksia koskevien vaatimusten osalta riittävinä. 
Suomen tieyhdistys, Suomen kuntaliitto, Helsingin kaupunki, keskuskauppakamari, Au-to- ja kuljetusalan työntekijäliitto (AKT) toivat esiin sen, ettei etenkään kaupunkialueella risteykset, rampit, pysäköintialueet ja kiertoliittymät ole suunniteltu ehdotuksen mukaisille pidemmille yhdistelmille. Myös levähdysalueet, huoltoasemien pihat, lastaus- ja purkupaikat on mitoitettu lyhyemmille ajoneuvoille ja yhdistelmille. 
Lausunnoissa tuotiin esiin pidempien yhdistelmien liikennöinnin sallimisen edellyttävän muutoksia liittymien ja ohitusnäkemien mitoitukseen sekä teillä sallittavien pituuksien rajoittamista etenkin kaupunkialueilla. Esitettyjen muutosten voimaantulo koettiin ongelmalliseksi pitkille yhdistelmille soveltuvan ja soveltumattoman tieverkoston kartoittamiselle ja muutosten toteuttamiselle. Lisäksi lausunnoissa tuotiin esiin tarve osoittaa lisämäärärahaa muutoksen edellyttämien liikennejärjestelmämuutosten tekemiselle.
Yhteinen Toimialaliitto ry:n Logistiikka-asiakkaiden neuvottelukunnan, ELY-keskusten, Liikenneviraston, AKT:n ja Logistiikkayritysten Liitto ry:n lausunnoissa tuotiin esiin, että pitempien ajoneuvojen kuljettaminen vaatii tarkkuutta ja uusien tekniikoiden hallintaa (kamerat jne.), mikä tulisi huomioida kuljettajien koulutuksessa. 
Lausunnoissa esitetyt yksityiskohtaiset muutosehdotukset koskivat erityisesti ehdotuksen 17 §:n liukuesteiden käyttö auton ja siihen kytketyn hinattavan ajoneuvon renkaissa, 22 §:n perävaunun niin sanottua siltasääntöä, 23 §:n auton ja perävaunun yhdistelmän massaa, 24 §:n auton, perävaunun ja niiden yhdistelmän pituutta, 26 §:n yhdistelmän vaihtoehtoista kääntyvyyttä sekä 33 §:n auton ja perävaunun kytkemisen ehtoja koskevia säännöksiä.
Infra ry, SKAL ja Oulun autokuljetus Oy eivät pitäneet ehdotuksen 17 §:n mukaisia nastarenkaita riittävänä vaatimuksena pitkien ajoneuvoyhdistelmien liikkeellelähtökyvyn varmistamiseksi liukkaalla kelillä. 
Muutamassa lausunnossa epäiltiin ehdotetun muun auton kuin linja-auton pituuden kasvattamisen 12 metristä 13 metriin aiheuttavan viivästyksiä koko muutoksen voimaan tulolle mahdollisena EU-lainsäädännön kannalta ongelmallisena ehdotuksena, minkä johdosta ehdotuksesta esitettiin luovuttavan, joskin ehdotuksen arvioitiin olevan hyödyllinen etenkin puun kuljetuksessa. 
Esitettyjen suurimpien yleisesti sallittujen pituuksien osalta Vähälä yhtiöiden ja Logistiikkayritysten Liiton lausunnoissa esitettiin puoliperävaunuyhdistelmän kokonaispituuden jatkamista 23 metriin ja puoliperävaunun mitaksi perävaunun vetotapin pystyakselista perävaunun takimmaiseen osaan 18 metriin.
MTK:n, Vapo Oy:n, Bioenergia ry:n ja Koneyrittäjien Liiton lausunnossa esitettiin myös traktorin ja keskiakseliperävaunun yhdistelmän enimmäispituuden kasvattamista 16,5 metristä 20,75 metriin. 
Veljekset Hannonen Oy, UPM Metsä, Vemosim Oy, Infra ry, SKAL ja Logistiikkayritysten Liitto totesivat ehdotetun pitkille yhdistelmille esitetyn vaihtoehtoisen kääntyvyys-vaatimuksen olevan tarpeettoman tiukka. Erityisesti ehdotettua käännöksen sisäsädettä koskevaa 4 metrin mittavaatimusta, enintään 0,8 metrin sivusiirtymävaatimusta ja kääntyvyyden tarkastelemista 120 asteen käännöksen mukaan pidettiin tarpeettomina vaatimuksina. Sallituksi sisäsäteeksi esitettiin 3,7-3,8 metriä, sivuttaissiirtymäksi ehdotettiin 1,0 metriä ja kääntyvyyden testaamista Ruotsissa käytössä olevaa vastaavasti 90 asteen käännöksen mukaan. Lausuntopalautteessa kääntyvyysvaatimusta esitettiin muutettavaksi muun muassa siksi, että nykyisten HCT-kokeilussa käytössä olleiden lausuntoversion mukaista kääntyvyysvaatimusta hieman heikommin kääntyvien ajoneuvojen osalta ei ole ollut ongelmaa kääntyvyydessä. Lausuntopalautteessa esitettiin myös kääntyvyysvaatimuksen määrittelyssä otettavaksi huomioon mahdollisuudet käyttää nykyisin käytössä olevia perävaunuja osana uusia HCT yhdistelmiä, mikä vaikuttaa merkittävästi muutoksen taloudellisiin vaikutuksiin. 
Ehdotuksen 22 ja 23 §:iin esitettyjen niin sanottujen siltasääntöjen osalta Powder-trans AB Oy:n, Infra ry:n, Jyki Oy:n, SKAL:n, Autotuojat ja –teollisuus ry:n, Toplift Finland Oy:n lausunnoissa todettiin, ettei vaatimusten pitäisi koskea asetuksen voimaan tullessa liikenteessä olevaa kalustoa. Lisäksi Infra ry:n ja Jyki Oy:n lausunnoissa toivottiin, että 5-akselisen auton siltasääntöä (350kg) sovellettaisiin myös 5-akselisen perävaunun kohdalla 320 kg:n sijaan.
Myös auton ja keskiakseliperävaunun massaa ehdotettiin korotettavaksi Poliisihallituksen, Infra ry:n ja Tyllis Oy:n lausunnoissa.   
Ehdotuksen 33 §:n 2 momentin auton ja perävaunun kytkemistä koskevia pitkiltä yhdistelmiltä vaadittavia teknisiä lisävaatimuksia pidettiin pääasiassa hyvinä, mutta vaatimuksia toivottiin jaoteltavan eripituisiin yhdistelmiin sekä rajaamaan vaatimuksia vain sellaisiin varusteisiin, jotka parantavat nimenomaan pidempien yhdistelmien turvallisuutta. Veho Oy, Autotuojat ja -teollisuus ja Yhteisen Toimialaliiton Logistiikka-asiakkaiden neuvottelukunta pitivät vaatimusta kehittyneestä hätäjarrutusjärjestelmästä, kaistavahti-järjestelmästä ja elektronisesta ajonvakautusjärjestelmä kohtuuttomina. Volvo Finland AB, Poliisihallitus sekä Autotuojat ja –teollisuus katsoivat muun muassa epäsuoran näkemisen laitteita ja massatietojen näyttämistä koskevien vaatimusten edellyttävän tarkentamista. Lisäksi lausunnoissa toivottiin näiden järjestelmien olemassa olemisen merkitsemistä ajoneuvon rekisteritietoihin valvonnan helpottamiseksi. Infra ry, SKAL ja Logistiikkayritysten liitto esittivät kehittyneen hätäjarrutusjärjestelmän ja kaistavahtijärjestelmän vaatimuksen asettamista vain asetuksen voimaantulon jälkeen käyttöön otettaville ajoneuvoille. Edelleen vaatimus yksittäiselle akselille ja telille kohdistuvan massatiedon vaatimus tulisi asettaa vain uusille yli 68 tonnin painoisille yhdistelmille. 
Poliisihallitus ja tienpitäjää edustavat lausunnonantajat esittivät huolensa siitä, riittääkö pitkän yhdistelmän takana oleva taulu, jossa lukee sana pitkä, varoittamaan muulle liikenteelle pidemmästä ohitusmatkasta ja –ajasta. Jyki Oy totesi kyltin jälkiasennuksen olevan mahdotonta, koska perävaunut on rakennettu mahdollisimman tiiviiksi kokonaisuuksiksi, mikä tarkoittaa sitä, että jälkiasennettavaa pitkä kuljetus -kylttiä ei ole mahdollista asentaa. Lisäksi Jyki Oy:n mukaan myös uusiin perävaunuihin asennettava kyltti aiheuttaisi sen, että perävaunun teknisistä ratkaisuista jouduttaisiin muutoin tinkimään muun muassa perän lastauskulman suurentumisena tai kuorman korkeuden madaltumisena.
Kytkentälaitteiden vaatimusten tarkentamista nykyistä pidemmissä yhdistelmissä vaadit-tiin muun muassa Oy Närko Finland AB:n, AKT ry:n ja OTI:n lausunnoissa.
Kemianteollisuus ry:n ja Liikenteen turvallisuusviraston lausunnoissa esitettiin jatko-valmistelussa arvioitavaksi uudentyyppisten yhdistelmien sallimista myös vaarallisten aineiden kuljetuksissa. Kiitosimeon Oy esitti myös massan korottamista 68 tonniin VAK/ADR –kuljetuksissa Onnettomuustietoinstituutti OTI:n mukaan vaarallisten aineiden kuljetuksien osalta kuljetuserien kokoa tulisi rajata niihin onnettomuustilanteessa liittyvien vaaratekijöiden vuoksi ja kuljetusmääriä arvioitaessa tulisi huomioida myös aineiden vaarallisuusluokat.
Lausuntopalautteen perusteella asetusehdotuksen 17 §:n säännöstä on muutettu siten, että yli 28 metriä pitkässä ajoneuvoyhdistelmässä, jossa vetäville akseleille yhteensä kohdistuva massa on alle 25 prosenttia ajoneuvoyhdistelmän massasta, vaaditaan liukkaalla kelillä aina hiekoitin tai ketjuheitin ajoneuvon liikkeellelähtökyvyn parantamiseksi eikä vaatimusta voitaisi korvata vetävien akseleiden nastarenkain. Sen sijaan hiekoitinta tai ketjuheitintä ei vaadittaisi, jos vetoajoneuvossa olisi niin sanottu hydraulinen etuveto liikkeellelähtökyvyn parantamiseksi. 
Lausuntopalautteen perusteella kuorma-auton ja puoliperävaunuyhdistelmän kokonaispituutta on jatkovalmistelussa muutettu 23 metriin ja puoliperävaunun suurimmaksi sallituksi mitaksi perävaunun vetotapin pystyakselista perävaunun takimmaiseen osaan 18 metriin. Lausuntopalautteen perusteella myös auton ja keskiakseliperävaunun yhdistelmän massaa on muutettu 44 tonnista 50 tonniin, joka on myös Ruotsissa ja Norjassa yleisesti käytössä oleva auton ja keskiakseliperävaunun massa. 
Eräissä lausunnoissa esitettyä traktorin ja keskiakseliperävaunun yhdistelmän pituuden muutosta ei ole otettu esitykseen. Lausunnoissa esitetty näkemys, jonka mukaan ehdotettu muutos perävaunun pituuden kasvattamisesta olisi peruste myös traktorin ja keskiakseliperävaunun pituuden muuttamiselle, ei ole aiheellinen, koska esityksessä ei ole esitetty muutettavaksi keskiakseliperävaunun pituutta. Nykyisistä sallituista traktoriyhdistelmistä poikkeavista yhdistelmistä ei myöskään ole käytettävissä sellaista tietoa, että sen perusteella voitaisiin esittää muutoksia nykyisiin säännöksiin. Mahdollisuuksia nykyistä pidempien traktoriyhdistelmien sallimiseksi selvitetään kuitenkin yhdessä sidosryhmien kanssa.   
Lausuntopalautteen perusteella perävaunun niin sanottua siltasääntöä on päätetty muuttaa vastaamaan viisiakselisen auton siltasääntöä. Ennen vuotta 2019 käyttöönotetuille perävaunuille annettaisiin kuitenkin siltasäännön osalta viiden vuoden siirtymäaika.
Jatkovalmistelussa on päädytty muuttamaan auton ja yhden tai useamman perävaunun yli 18,75 metriä pitkän yhdistelmän ja yli 16,50 metriä pitkä auton ja puoliperävaunun yhdistelmän kääntyvyysvaatimusta siten, että takakulman sivusiirtymän ollessa alle 0,8 metriä sallittaisiin yhdistelmältä 4,00 metriä suurempi oikaisu kääntöympyrän keskipisteestä. Yhdistelmän sisäsivu saisi kulkea sen verran 4 metriä lähempänä kääntöympyrän keskipistettä, kuin minkä verran perävaunun takakulman sivusiirtymä alittaa 0,8 metriä. Yhdistelmän sisäsivun tulisi kuitenkin kulkea tällöin vähintään 3,7 metrin säteellä ympyrän keskipisteestä. Kääntyvyysvaatimus on pyritty määrittelemään sellaiseksi, että sen puitteissa voidaan rakentaa monipuolisesti yhdistelmiä, joissa painojakauma, stabiliteetti ja kääntyvyys ovat tasapainossa. Kääntyvyysvaatimusta ei ole voitu määritellä kokeilussa mukana olleiden ajoneuvojen mukaiseksi, koska kokeilussa käytössä olleet ajoneuvot ovat pääsääntöisesti saaneet kulkea vain erikseen määritellyillä reiteillä, jolloin esimerkiksi liittymien mitoitus on voitu ottaa huomioon luvan mukaista liikennöintireittiä määriteltäessä. Liikenneturvallisuusnäkökulma on pyritty huomioimaan edellyttämällä kuljetuksen suorittajaa ja kuljettajaa varmistumaan etukäteen siitä, että yhdistelmä mahtuu kulkemaan turvallisesti reitillä olevissa liittymissä ja risteyksissä.  Tienpitäjällä olevaa tietoa pitkille ajoneuvoyhdistelmille ahtaista liittymistä ja risteyksistä voidaan jakaa digitaalisissa liikennetiedon palveluissa.
Lausuntopalautteen perusteella auton ja perävaunun kytkemistä koskevia pitkiltä yhdistelmiltä vaadittavia teknisiä lisävaatimuksia on muutettu siten, että vain yli 20,00 metriä pitkässä kuorma-auton ja puoliperävaunun yhdistelmässä sekä muussa yli 28,00 metriä pitkässä ajoneuvoyhdistelmässä tulisi olla epäsuoran näkemisen laitteet yhdistelmän sivujen näkemiseen tiukassa käännöksessä, vetoauton kehittynyt hätäjarrutusjärjestelmä ja kaistavahtijärjestelmä, elektroninen ajonvakautusjärjestelmä ja sähköohjatut jarrut kai-kissa yhdistelmän ajoneuvoissa.  Lisäksi kuljettajalla tulisi olla käytössä tieto kullekin yksittäiselle akselille ja telille kohdistuvasta massasta, mikä tulisi ensisijaisesti toteuttaa ilmajousitietojen perusteella. Vetoajoneuvon etuakselin osalta tieto sille kohdistuvasta massasta tulisi olla kuitenkin vain, jos akseli on ilmajousitettu. Kehittynyttä hätäjarrutus-järjestelmää, kaistavahtijärjestelmää ja elektronista ajonvakautusjärjestelmää ei edellytettäisi neli- tai useampiaskeliselta autolta eikä N3G –luokan ajoneuvolta.
Eräissä lausunnoissa esitettyä tiellä sallitun suurimman yhdistelmämassan (76 tonnia) korottamista ei ole arvioitu mahdolliseksi koko tieverkolle eikä samassa aikataulussa mittojen kasvattamisen kanssa. Nykyisen tieverkon rakenteiden alustava tarkastelu on osoittanut, että nykyistä suurinta sallittua yhdistelmämassaa olisi mahdollista korottaa vain harvoilla tieosuuksilla, jotka eivät ilman parannustoimia muodostaisi kattavaa elinkeinoelämän tarpeita vastaavaa raskaille yhdistelmille soveltuvaa verkostoa. Rajatun verkon käyttöönotto olisi tarkoituksenmukaista järjestää siten, että suuremman massan tieverkosta olisi luotettavaa ja ajantasaista tietoa saatavilla ajon aikana, mikä edellyttää paitsi lain muutoksia myös muita aikaa vieviä täytäntöönpanotoimia muun muassa tietojärjestelmämuutoksia ja suuremmille massoille soveltuvan ja tarkoituksenmukaisen tieverkon kartoittamista.
Lausuntokierroksen jälkeen on vielä muutettu vähintään neliakselisen enintään 30 tonnin massaisen perävaunun ääriakselivälin vähimmäismittavaatimusta 4,7 metriin ja vähintään viisiakselisen enintään 36 tonnin massaisen perävaunun ääriakselivälin vähimmäismittavaatimusta 6,7 metriin, koska lyhyempi teli helpottaa ajoneuvon kääntymistä erityisesti epätasaisessa maastossa ja ahtailla lastaus- ja purkupaikoilla. 
Lisäksi uusien pidempien yhdistelmien tavarankuljetusta on päätetty rajata siten, että kuorma saisi ulottua ajoneuvon takana enintään yhden metrin ajoneuvon uloimman osan ulkopuolelle.  
Lausuntokierroksen jälkeen asetusehdotukseen on vielä päätetty muuttaa ajoneuvoyhdistelmien suurimpia sallittuja massoja siten, että vaihtoehtoisia käyttövoimia käyttävässä yhdistelmässä massa saisi olla säädettyä suurinta sallittua arvoa suurempi siltä osin kuin valmistaja osoittaa, että massan kasvu johtuu vaihtoehtoisen käyttövoiman edellyttämästä lisäpainosta, kuitenkin enintään yksi tonni.
Asetusluonnos on ilmoitettu komissiolle Euroopan parlamentin ja neuvoston direktiiviin (EU) 2015/1535 mukaisesti.
Yksityiskohtaiset perustelut 
2 §. Määritelmät
Pykälästä poistettaisiin momenttien numeroinnit ja momentin kohdat muutettaisiin numeroiduiksi kirjainten sijaan. Asetuksen 2 §:n 2 momentin jakamattoman kuorman määritelmää muutettaisiin siten, että puoliperävaunuyhdistelmää koskeva mitta vastaisi ehdotuksen 24 §:n 3 momentin 3 kohdassa säädettäväksi ehdotettua kuorma-auton ja puoliperävaunun yhdistelmän suurinta sallittu pituutta (23 metriä). 
Lisäksi 2 momenttiin lisättäisiin uusi 7 kohta ohjaavan akselin määritelmästä ja uusi 8 kohta ohjautuvan akselin määritelmästä. Määritelmät vastaisi 1 päivänä kesäkuuta 2020 voimaan tulevan tieliikennelain (729/2018) 88 §:n 1 momentin 4 ja 5 kohdan määritelmiä. 
Momentin 7 kohdassa ohjaavaksi akseliksi katsottaisiin akseli, jonka pyöriä voi kääntää aktiivisesti ajoneuvon liikkeen suunnan määräämiseksi. Moottoriajoneuvossa ohjaava akseli on tyypillisesti etuakseli tai muu akseli, jonka pyöriä voi kääntää ohjaamosta käsin. Nivelohjatun moottoriajoneuvon, esimerkiksi pyöräkuormaajan kaikkia akseleita pidettäisiin ohjaavina akseleina. Ohjaava akseli olisi myös esimerkiksi varsinaisen perävaunun etuakseli, joka kääntyy perävaunun runkoon nähden vetoaisasta käännettäessä ja puoliperävaunun akseli, joka saa ohjauksensa esimerkiksi hydraulisesti vetoajoneuvon ja perävaunun välisen kulman muuttumisesta. Asetuksen 19 b §:ssä käytetty termi pakko-ohjattu akseli korvattaisiin termillä ohjaava akseli.
Momentin 8 kohdan mukaan ohjautuvana akselina pidettäisiin akselia, jonka pyörät pääsevät kääntymään renkaan ja tienpinnan välisen kitkavoiman vaikutuksesta siten, että ajoneuvon kääntyminen helpottuu ja renkaiden sivusuuntainen liukuminen vähenee. Ohjautuvana akselina pidettäisiin myös sellaista edellä kerrottua akselia, jonka pyörät lukittuvat suoraan ajoa vastaavaan asentoon nopeuden noustessa. 

13 §. Ohjautuva akseli.
Voimassa olevan pykälän 1 momentin mukaan, jos autossa tai perävaunussa, jolle ei ole säädetty ohjauslaitetta koskevia teknisiä vaatimuksia on ohjautuva akseli, joka on varustettu kuljettajan paikalta käytettävällä tai automaattisesti toimivalla ohjauksen suoraan lukitsevalla laitteella, akseli on pidettävä lukittuna ajettaessa yli 60 km/h nopeudella. Momenttia muutettaisiin siten, että siinä viitattaisiin myös ohjauslaitteelle määrättyihin teknisiin vaatimuksiin, koska autojen ja perävaunujen teknisistä vaatimuksista on ajo-neuvolain nojalla määrätty tarkemmin Liikenteen turvallisuusviraston määräyksillä. Lisäksi vaatimusta akselin pitämisestä lukittuna muutettaisiin siten, että se koskisi yli 40 kilometrin tuntinopeudella ajamista. Voimassa olevaa nopeusvaatimusta voidaan pitää liian korkeana erityisesti ehdotettaville pidemmille ajoneuvoyhdistelmille. Nopeuden alentaminen kaikille voidaan pitää perusteltuna koska nykyinen enimmäisnopeusraja akselin lukittumiselle on tarpeettoman suuri. Ohjautuvan akselin pitäminen vapautettuna ei paranna kääntyvyyttä suurissa nopeuksissa ja on vaarallinen yli 40 km/ h nopeudessa. Markkinoilla olevissa tuotteissa käytetään pääsääntöisesti lukittumisnopeutena noin 30 km/h.
Pykälän 2 momentista poistettaisiin momentin numerointi ja muilta osin momentti vastaisi voimassa olevaa säännöstä.
17 §. Liukuesteiden käyttö auton ja siihen kytketyn hinattavan ajoneuvon renkaissa.
Pykälässä säädetään 108 §:n nojalla talvi- ja nastarenkaiden käytöstä. Pykälän 1-6 momentista poistettaisiin momenttien numerointi ja muilta osin ne vastaisivat voimassa olevan 17 §:n 1-6 momentteja.
Voimassa olevan 17 §:n 7 momentin mukaan vetoajoneuvo on 16 §:n 2 momentissa tarkoitettuna joulu-, tammi- ja helmikuun aikana varustettava laitteella, jolla voidaan paran-taa ajoneuvon liikkeellelähtökykyä liukkaalla tienpinnalla, jos massaltaan yli 44 tonnia olevassa ajoneuvoyhdistelmässä vetävälle akselille tai vetäville akseleille yhteensä kohdistuva massa on alle 18 prosenttia ajoneuvoyhdistelmän massasta. Vaatimusta esitetään laajennettavaksi koskemaan myös yli 18,75 metriä pitkiä yhdistelmiä talvikaudella massasta riippumatta, koska huomattava osa ajoneuvojen kiinnijäämisistä pitovaikeuksien vuoksi tapahtuu tyhjillä tai kevyesti kuormatuilla yhdistelmillä, eikä pelkästään yli 44 tonnin massaan kuormatuilla ajoneuvoyhdistelmillä. Vaatimusten täyttyminen esimerkiksi lumiketjuilla voidaan toteuttaa helposti kaikkiin yhdistelmiin myös jälkikäteen.
Uuden 8 momentin mukaan yli 28 metriä pitkässä ajoneuvoyhdistelmässä, jossa vetäville akseleille yhteensä kohdistuva massa on alle 25 prosenttia ajoneuvoyhdistelmän massasta, olisi vetoajoneuvossa oltava talviaikana hiekoitin tai ketjuheitin vetävillä akseleilla ajoneuvon liikkeellelähtökyvyn parantamiseksi liukkaalla tienpinnalla. Pääsääntöisesti ketjuheittimet ja hiekoittimet on katsottu tarpeellisiksi ja hyödyllisiksi kuljettajien ja kuljetusyritysten näkökulmasta kokeilujen aikana. Jotta ajoneuvoyhdistelmän liikkeellelähtökyvyn voitaisiin katsoa parantuvan, tulisi ketjuheittimen tai hiekoittimien tarjota lisäpitoa vetävälle vähintään yhdelle vetävälle akselille molemmilla puolilla autoa. Ketjuheittimien tai hiekoittamisen sijasta sallittaisiin myös vetoajoneuvossa liikkeellelähtökyvyn parantamiseksi kytkettävä ylimääräinen vetävä akseli. Tällaisella ylimääräisellä vetävällä akselilla tarkoitetaan yleensä hitaissa nopeuksissa renkaiden pidon pettäessä kytkettävää veto-ominaisuutta akselille, joka ei muutoin ole vetävä. Uudet pidemmät yhdistelmät joutuvat ajamaan monissa risteyksissä hitaalla vauhdilla ja varovaisesti, mikä lisää kiinnijäämisen riskiä. Näin ollen tällaisille yhdistelmille on perusteltua asettaa tiukempia vaatimuksia. Pidemmän yhdistelmän kiinnijäämisestä aiheutuva haitta muulle liikenteelle on myös usein suurempi kuin lyhyen yhdistelmän kiinnijäämisestä aiheutuva haitta.
19 a §. Ajoneuvon ja ajoneuvoyhdistelmän massan sekä akselille tai telille kohdistuvan massan enimmäisarvot.
Pykälän 1 momentti vastaisi voimassa olevaa 1 momenttia, mutta säännöksessä oleva sana kokonaismassa muutettaisiin vastaamaan momentissa muutoin käytettyä termiä massa. 
Pykälän 2 momenttia, jossa säädetään akselinnostolaitteen käyttämisestä pitokyvyn parantamiseksi liukkaalla tien pinnalla, ehdotetaan tehtäväksi uuteen 1 päivänä kesäkuuta 2020 voimaan tulevaa tieliikennelakia vastaava säännös, jonka mukaan säännös koskisi jatkossa myös muita ajoneuvoja kuin autoja. Lisäksi säännöstä muutettaisiin siten, että siinä säädettäisiin auton vetäville akseleille kohdistuvan massan sijasta ajoneuvon akselille ja telille kohdistuvasta massasta. Siten esimerkiksi puoliperävaunuyhdistelmän etenemiskyvyn parantaminen liukkaalla tiellä olisi sallittua tehdä keventämällä puoliperävaunun etumaista akselia ja siten lisäämällä vetoauton vetävälle akselille kohdistuvaa massaa. Lisäksi säännöstä tarkennettaisiin sallimalla edellä kuvatuissa akselinkevennys- ja akselinnostotilanteissa myös se, että muiden kuin vetävien akselien massa tai telimassa ylittää tiellä yleisesti sallitun massan. Edellytyksenä on, että akselin nostaminen tai keventäminen on välttämätöntä riittävän vetopidon saavuttamiseksi eikä toimenpiteestä aiheudu vahinkoa tielle.
Pykälään esitetään lisättäväksi uusi 3 momentti, jossa säädettäisiin suurimman tiellä sallitun akseli- tai telimassan ylittämisen sallimisesta akselinnostolaitetta tai akselinkevennys-toimintoa käytettäessä, jos se on välttämätöntä riittävän kääntyvyyden saavuttamiseksi. Korkein sallittu ajonopeus rajattaisiin 30 kilometriin tunnissa ja akselille kohdistuva massa enintään 12 tonniin, kun akseleita kevennetään kääntyvyyden parantamiseksi. Käytännössä toimenpide tarkoittaa useimmissa tapauksissa perävaunun 3-akselisen takatelin viimeisen kiinteän akselin keventämistä. Markkinoilla on tuotteita, jotka toteuttavat kyseisen toimenpiteen automaattisesti käännöksen ajaksi. 
19 b §. ETA-valtiossa rekisteröidyn tai käyttöön otetun ajoneuvon käyttö Suomessa.
Pykälässä säädetään eräistä tiekuormituksen ja ajoneuvon hallittavuuden kannalta tarpeellisista lisävaatimuksista, jotka koskevat ajoneuvoja, joiden akselille, telille tai koko ajoneuvolle tiellä sallittu massa on suurempi kuin EU:ssa kansainvälisessä liikenteessä yleisesti sallittu massa. Pykälään ehdotetaan tehtäväksi osittain ne muutokset, jotka on säädetty tulevaksi voimaan uuteen tieliikennelain 115 §:ään ja jotka koskevat ajoneuvoja, joissa on tiekuormitusta pienentäviä tai hallittavuutta parantavia teknisiä ratkaisuja.
Pykälän 1 momentti vastaisi voimassa olevaa 1 momenttia, jossa säädetään 4 luvun säännösten soveltamisesta Euroopan talousalueeseen kuuluvassa valtiossa rekisteröityä tai käyttöön otetun ajoneuvon käyttöön Suomessa.
Pykälän 2 momentin johdantokappaleessa oleva termi rekisteröinnissä ja käytössä sallitusta massasta muutettaisiin selvyyden vuoksi ajoneuvon tiellä yleisesti sallituksi massaksi. Samoin muutettaisiin johdantokappaleessa viitattu direktiivi 2 §:n määritelmissä määritellyksi termiksi mitta- ja massadirektiivi.
Pykälän 2 momentin a kohtaa edellytettäisiin voimassa olevaa säännöstä vastaavasti, että auton kolmiakselisen telin akseleista vähintään yhden tulisi olla ohjaava. Säännös koskisi jatkossa kuitenkin myös autoja, joissa on kolmea useampi akseli. Ohjaavan akselin vaatimuksella vähennetään raskaasti kuormitettujen akseleiden renkaiden liukumista sivuttain tiukoissa käännöksissä ja siten vähennetään tiehen kohdistuvia rasituksia. Ohjaa-van akselin vaihtoehtona sallittaisiin kuitenkin jatkossa sellainen ohjautuva akseli, jonka ohjaus lukittuu suoraan ajoa vastaavaan asentoon nopeuden ollessa 30 kilometriä tunnissa tai tätä enemmän. Tällainen akselirakenne on edullisempi kuin kuljettajan ohjausliikkeitä aktiivisesti seuraava ohjaava akseli. Vaatimuksella ohjauksen lukittumisesta maan-tienopeuksissa pyritään varmistamaan auton vakaa käyttäytyminen. 
Pykälän 2 momentin 2 kohdassa edellytettäisiin nykyistä vastaavasti, että hinattavan ajoneuvon telin akseleista vähintään yhden on oltava ohjautuva tai ohjaava, jos äärimmäisten akselien välinen etäisyys ylittää kaksiakselisessa telissä 2,4 metriä tai kolmiakselisessa telissä 2,8 metriä. Säännöksessä käytettäisiin kuitenkin termin pakko-ohjattu akseli sijasta asetuksessa muutenkin käytettyä termiä ohjaava akseli. Kohdasta poistettaisiin säännös, jossa kielletään ohjautuvan akselin käyttö varsinaisen perävaunun kaksiakseli-sen telin takimmaisena akselina ja siitä säädettäisiin uudessa 3 kohdassa. Äärimmäisten akselien välinen 2,8 metrin raja laajennettaisiin koskemaan myös telejä, joissa on enemmän kuin kolme akselia. 
Pykälän 2 momentin uudessa 3 kohdassa sallittaisiin ohjautuvan akselin käyttö varsinaisen perävaunun kaksiakselisen telin takimmaisena akselina, jos ajoneuvon on osoitettu täyttävän E-säännössä n:o 79 tarkoitetut tekniset vaatimukset.  
Pykälän 2 momentin uuteen 4 kohtaan siirrettäisiin voimassa olevan asetuksen 32 §:n 3 momentissa oleva säännös, jonka mukaan apuvaunun avulla kytketyssä telirakenteisessa puoliperävaunussa tulee olla vähintään kaksi muuta kuin ohjautuvaa akselia.
Pykälän 3 momenttia muutettaisiin siten, että 2 momentissa tarkoitetun ajoneuvon kolmella tai useammalla akselilla varustetun telin muille kuin ohjautuville akseleille kohdistuvien massojen summa on oltava vähintään 1,6 -kertainen ohjautuville akseleille kohdistuvaan massaan verrattuna. Voimassa olevan momentin mukaan 2 momentissa tarkoitetun ajoneuvon kolmella tai useammalla akselilla varustetun telin ohjautuville akseleille kohdistuvien massojen summa saa olla enintään puolet telin kiinteille tai pakko-ohjatuille akseleille kohdistuvien massojen summasta, mikä on tarkoittanut käytännössä 1:2 massojen suhdetta, joten ehdotettava muutos olisi vähäinen lievennys nykyiseen vaatimukseen. Vaatimuksella siitä, että telin massasta valtaosan on kohdistuttava muille kuin ohjautuville akseleille, pyritään varmistamaan, että perävaunu kulkee hallittavasti pienissä nopeuksissa ja oikenee suoraan ajoon nopeuden kasvaessa. Momentissa säädettyä massasuhdetta koskevaa vaatimusta ei sovellettaisi ajoneuvoon, jonka on osoitettu täyttävän ohjauslaitetta koskevan E-säännön n:o 79 sellaisen version tekniset vaatimukset, jota on sovellettu ajoneuvon ensimmäisen käyttöönoton ajankohtana tai tätä myöhemmin. Mainitussa E-säännössä säädetään ajoneuvon hallittavuutta koskevista vaatimuksista eikä kansallisille lisävaatimuksille ole perusteita. Momenttiin ei ehdoteta otettavaksi uuden 1 päivänä kesäkuuta 2020 voimaantulevan tieliikennelain 115 §:n säännöstä, jonka mukaan momentissa tarkoitettuna ohjautuvana akselina ei pidetä ohjautuvaa akselia, joka on lukittuneena suoraan ajoa vastaavaan asentoon nopeuden ollessa yli 30 kilometriä tunnissa. Vanhoihin perävaunuihin sovelletaan niiden käyttöönottoajankohdan mukaisia teknisiä vaatimuksia. Uusi käyttösäännös yhdistettynä vanhoihin ohjainlaitteiden vaatimuksiin ja osoitustapoihin aiheuttaisi joidenkin vanhojen perävaunujen muutosten yhteydessä tilanteen, missä niihin voisi toteuttaa vaarallisia ratkaisuja ilman mitään sääntelyä.
Uudessa 4 momentissa tarkennettaisiin, että pykälää ei tarvitse soveltaa ajoneuvoihin, joiden suurin sallittu nopeus on enintään 40 kilometriä tunnissa. Tällaisia ajoneuvoja ovat esimerkiksi monet maatalouskäyttöön tarkoitetut hinattavat ajoneuvot, joille ei alhaisten ajonopeuksien vuoksi aiheuta merkittävää riskiä liikenneturvallisuudelle.
20 §. Akselille ja telille kohdistuvat massat.
Pykälän 1 ja 2 momentti, joissa säädetään auton ja perävaunun akselille ja auton telille kohdistuvista tiellä sallituista suurimmista massoista, vastaisivat sisällöltään voimassa olevia momentteja, mutta momenttien numerointi poistettaisiin ja momenttien kohdat numeroitaisiin.
Pykälän 3 momenttia, jossa säädetään perävaunun telille kohdistuvista enimmäismassoista, muutettaisiin. Uusia pidempiä ja raskaampia puoliperävaunuyhdistelmiä varten on tarpeen tarkastella millä edellytyksillä voidaan pitkille yli 3-akselisille teleille sallia suurempia massoja. Myös pidempien varsinaisten perävaunujen kohdalla useissa tapauksissa neliakselinen teli on parempi ratkaisu takana.
Momentin 5 ja 6 kohdissa tarkoitettua akselien etäisyyttä tarkennettaisiin koskemaan pe-räkkäisten akselien välistä etäisyyttä. Voimassa olevan momentin g kohdan mukaan neli- tai useampiakselinen telin suurin sallittu massa on 24 tonnia. Kohtaa muutettaisiin siten, että massavaatimus koskisi neli- tai useampiakselista teliä, jonka äärimmäisten akselien etäisyys on yli 2,6 metriä. Kohta koskisi teliä, jossa akselien välinen etäisyys ei ole tarpeeksi suuri, jotta niille olisi perusteltua sallia nykyistä suurempia telimassoja. Jos telimassa ei jakaudu tarpeeksi pitkälle alueelle, olisi nykyistä suuremmat massat ongelmallisia siltojen kantavuuden kannalta. 
Momentin uudessa 8-1 kohdassa sallittaisiin neli- tai useampiakselisille perävaunujen te-leille nykyisen suurimman sallitun 24 tonnin ylittävä telimassa. Suuremmat telimassat määriteltäisiin telirakenteille, joissa arvioidaan telin ääriakselivälin olevan riittävä siltojen kantavuuden kannalta. Mitoituksen perustana on 4-akselisten autojen siltasäännön laskentatapa. 
Momentin uuden 8 kohdan mukaan suurin sallittu telille kohdistuva massa neli- tai useampiakseliselle telille, jonka akselien etäisyys on suurempi kuin 1,3 metriä, olisi 27 tonnia. 
Jos neli- tai useampiakselinen telin akselien väli olisi suurempi kuin 1,3 metriä ja äärimmäisten askelien väli suurempi kuin 4,7 metriä, olisi telille kohdistuva suurin sallittu massa uuden i kohdan mukaan 30 tonnia.  Kokeilujen perusteella ääriakseliväliltään yli 4,7 metriä pitkä neliakselinen teli pystytään toteuttamaan nykyisillä komponenteilla.  Neljännestä akselista saisi kuusi tonnia lisää massaa telille, mikä tarkoittaa yhtä suurta massan lisäystä yhdistelmän massaan puoliperävaunuyhdistelmässä.
Uuden 10 kohdan mukaan, jos perävaunun akselien väli on suurempi kuin 1,3 metriä ja äärimmäisten akselien väli on suurempi kuin 6,7 metriä, olisi suurin sallittu telille kohdistuva massa 36 tonnia. Myös tätä teliratkaisua on testattu kokeiluissa ja se on todettu toimivaksi ratkaisuksi kaikissa keliolosuhteissa maanteillä Suomessa. 36-tonnisella telillä oleva puoliperävaunun ja 32-tonnisen 4-akselisen auton yhdistelmällä voitaisiin toteuttaa tutkimuksissa hyväksi havaittu 68-tonninen säiliöpuoliperävaunuyhdistelmä.
Pykälään lisättäisiin uusi 4 momentti selventämään sitä, että kolmi- tai useampiakselisessa telissä olevien peräkkäisten akselien massa ei saisi ylittää vastaavan akselimäärän omaavan telin enimmäismassaa eikä telissä olevalle yksittäiselle akselille kohdistuva massa 1 momentissa säädettyä enimmäismassaa. Näin ollen esimerkiksi kolmiakselisessa telissä kahdelle peräkkäiselle akselille kohdistuva massa ei saisi ylittää vastaavanlaiselle kaksiakseliselle telille säädettyä enimmäismassaa. 
21 §. Auton massa
Pykälän voimassa olevassa 2 momentissa säädetään, että 1 momentin a tai c kohdassa tarkoitettuun autoon, joka on otettu käyttöön ennen 1 päivää marraskuuta 2013, sovelletaan 30 päivään huhtikuuta 2018 kaksi tonnia a ja c kohdassa säädettyjä ajoneuvon enimmäismassan arvoja suurempia arvoja. Momentti ehdotetaan kumottavaksi tarpeettomana, koska momentin soveltaminen on päättynyt. Muilta osin pykälä vastaisi voimassa olevaa pykälää.
22 §. Perävaunun massa.
Asetukseen lisättäisiin siitä asetuksella 670/1997 kumotun 22 §:n tilalle uusi pykälä, jossa säädetään varsinaisen perävaunun niin sanotusta siltasäännöstä. Varsinaisen perävaunun massa ei saisi ylittää määrää, joka saadaan lisäämällä jokaiselta 0,10 metriltä, jonka perävaunun tai apuvaunun ja puoliperävaunun äärimmäisten akselien välinen etäisyys ylittää 1,80 metriä, 20 tonniin 350 kg. Uudet suuremmat telimassat mahdollistavat nykyistä raskaampien perävaunujen toteuttamisen, minkä vuoksi niille on tarpeen asettaa vastaava siltasääntö kuin 5-akselisella autolla. Siirtymäsäännöksen mukaan vaatimus koskisi ennen 1.1.2019 käyttöönotettua perävaunua vasta vuodesta 2024 alkaen. 
Liikenteessä on tällä hetkellä pieni määrä lyhyitä ja raskaita perävaunuja joiden suurinta massaa uusi säännös rajoittaa. Nämä perävaunut aiheuttavalla useille silloille liian suuren rasituksen. Ilman uutta sääntöä pitäisi painorajoituksia lisätä silloille. Nämä perävaunut ovat pääosin varsin iäkkäitä ja normaalin käyttöiän päässä ehdotetun siirtymäajan jälkeen. Erityistapauksissa käyttöä voitaisiin jatkaa Liikenteen turvallisuusviraston myöntämällä poikkeusluvalla suunnitellun käyttöiän loppuun sellaisilla reiteillä, joilla ei ole kriittisiä siltoja.  
23 §. Auton ja perävaunun yhdistelmän massa.
Pykälän 1 momentissa säädetään auton ja perävaunun yhdistelmän suurimmasta tiellä sallitusta massasta. Momentin a kohdassa säädettäisiin auton ja keskiakseliperävaunun yhdistelmän suurimmasta sallitusta massasta. Kohtaa muutettaisiin siten, että tällaisen yhdistelmän suurin sallittu massa olisi jatkossa 50 tonnia, nykyisen 44 tonnin sijaan. Muutos vastaisi Norjassa ja Ruotsissa voimassa olevaa enimmäismassaa, mikä helpottaisi rajat ylittäviä kuljetuksia. 
Pykälän 1 momentin 2 kohtaa muutettaisiin siten, että se koskisi muun kuin 1 kohdassa tarkoitetun auton ja keskiakseliperävaunun tai perävaunujen yhdistelmän suurinta sallittua massaa. Momentin massat neliakselisen yhdistelmän massasta yhdeksänakselisen yhdistelmän massaan vastaisivat voimassa olevan 3 kohdan auton ja varsinaisen perävaunun yhdistelmän, auton, apuvaunun ja puoliperävaunun yhdistelmän, auton, puoliperävaunun ja sen päälle kytketyn toisen puoliperävaunun yhdistelmän sekä auton, puoliperävaunun ja keskiakseliperävaunun yhdistelmän enimmäismassoja. Koska kohdan massat koskisivat jatkossa myös auton ja puoliperävaunun yhdistelmää, laskisi tällaisen viisiakselisen yhdistelmän suurin sallittu massa 48 tonnista 44 tonniin. Yhdistelmille sallittaisiin kuitenkin asetuksen siirtymäsäännöksessä viiden vuoden määräaika soveltaa asetuksen voimaan tullessa voimassa olevia massoja, jos perävaunu on otettu käyttöön ennen vuoden 2018 loppua. Useiden erilaisten pidempien ja raskaampien puoliperävaunuyhdistelmien tullessa mahdolliseksi ei ole enää perusteltua säädellä auton ja puoliperävaunun sekä auton ja varsinaisen perävaunun muodostamia yhdistelmiä erikseen. Lisäksi yhdistelmät, jotka voisivat nykyisin akselijärjestyksen perusteella saada 48 tonnin massan, ovat pääasiassa lyhyitä maa-ainesten kuljetukseen käytettäviä yhdistelmiä. Yhdistelmän siltasääntö rajaa jo tällä hetkellä näiden yhdistelmien suurimman sallitun massan enintään 44 tonniin, joten auton ja puoliperävaunun viisiakselisen yhdistelmän suurimman sallitun massan vähenemisellä on hyvin vähän käytännön vaikutusta.
Momentin 2 kohtaan lisättäisiin lisäksi kymmenen ja vähintään yksitoista-akselisen yhdistelmän suurimmat sallitut massat. Muun auton ja perävaunun tai perävaunujen kuin 1 kohdassa tarkoitetun auto ja keskiakselisen perävaunun yhdistelmän suurin tiellä sallittu massa olisi kymmenenakselisena 74 tonnia ja vähintään yksitoista-akselisena 76 tonnia. Standardiperävaunuista toteutettuihin uusiin merkittävästi pidempiin yhdistelmiin tulee enemmän akseleita. Tämän takia asetukseen lisätään säännökset suurimmista sallituista massoista 10- ja 11-akselisille yhdistelmille, joiden perävaunuja ei ole varustettu paripyörin.
Pykälän 2 momentin mukaan 1 momentissa akselien lukumäärää laskettaessa kuusi- tai useampiakselisissa yhdistelmissä ei oteta huomioon akselia, jolle tiellä hyväksytty massa on pienempi kuin viisi tonnia. Säännös muuttuisi siten nykyisestä, sillä voimassa olevan 2 momentin mukaan akselien lukumäärää laskettaessa kuusi- tai useampiakselisissa yhdistelmissä ei oteta huomioon akselia, jonka suurin tiellä sallittu massa on pienempi kuin viisi tonnia. Merkitystä ei olisi enää sillä, paljonko akselille todellisuudessa kohdistuva massa on vaan sillä, mikä on akselille tiellä hyväksytty massa. Säännös on alun perinkin tarkoitettu estämään kuusiakselisen yhdistelmän suurimman sallitun massan kiertäminen asentamalla lisäakseli, jonka merkitys käytännössä on olematon. Kevyemmissä, enintään viisiakselisissa yhdistelmissä on kuitenkin joskus tilankäytöllisistä syistä tarpeen käyttää yhtä pienipyöräistä akselia, jonka suurin sallittu massa on tyypillisesti noin neljä tonnia. Käytännössä tällaisella ratkaisulla voidaan esimerkiksi mahdollistaa yhden ylimääräisen auton kuljettaminen ajoneuvonkuljetusajoneuvossa. Lisäksi uusissa pitkissä osakuormalla kulkevissa yhdistelmissä syntyy helposti tilanteita, jossa akseleille kohdistuva massa on vain 3-5 tonnia suuren akselimäärän takia, vaikka yhdistelmän massa on noin 60 tonnia. Yhdistelmän suurinta sallittua massaa ei ole tarkoituksen mukaista laskea tällaisissa tapauksissa nykyisen säännöksen soveltamiskäytännön mukaisesti. 
Voimassa olevan 3 momentista jätettäisiin pois vuonna 2013 säädettyjen suurimpien sallittujen massojen korotuksen yhteydessä säädetty siirtymäsäännös. Siirtymäsäännös on säädetty olemaan voimassa 30 päivään huhtikuuta 2018, joten se poistettaisiin momentista tarpeettomana.
Pykälän uuden 3 momentin mukaan vetoajoneuvon takimmaiselle telille ja perävaunun etummaiselle telille kohdistuvien massojen summa ei saa ylittää sitä telien äärimmäisten akselien välisen etäisyyden mukaisesti määräytyvää enimmäismassaa, joka sallittaisiin telien yhteenlaskettua akselimäärää vastaavasti viisiakseliselle autolle. Tyypillinen siltoja erityisesti kuormittava rakenne on auton 27-tonninen teli ja sitä lähellä oleva perävaunun 18-tonninen teli. Voimassa oleva kolmen metrin vaatimus näiden telien välille ei riittävästi rajaa kuormituksia. Siltarasitusten kannalta kahden peräkkäisen telin välinen etäisyys ja massa ovat merkitseviä riippumatta siitä ovatko ne samassa vai peräkkäisissä ajoneuvoissa. Tämän vuoksi auton siltasääntöä sovellettaisiin jatkossa myös vetävän ajoneuvon viimeisen telin ja vedettävän ajoneuvon ensimmäisen telin etäisyyksiin ja massoihin. Säännös koskisi myös peräkkäisten perävaunujen teleille kohdistuvia massoja. Tällaisia tilanteita on esimerkiksi lyhyissä ja raskaissa niin sanotussa B-link -yhdistelmissä. Vaatimus koskisi myös apuvaunun ja puoliperävaunun yhdistelmää, jolloin vaatimus olisi johdonmukainen 22 §:n perävaunun siltasäännön kanssa.
Vaatimusta sovellettaisiin siirtymäsäännöksen nojalla heti sellaisiin yhdistelmiin, joissa perävaunut on otettu käyttöön 1.1.2019 tai sen jälkeen. Jos ajoneuvoyhdistelmässä olisi ennen 1.1.2019 käyttöönotettu perävaunu, sovellettaisiin vaatimusta 1.1.2024 lukien.
Pykälän 4 momentti vastaisi pääosin voimassa olevaa momenttia, jossa säädetään niin sanotusta ajoneuvoyhdistelmän siltasäännöstä eli yhdistelmän ääriakselivälin lisäksi yhdistelmän osana olevan auton ja puoliperävaunun ääriakselivälistä, millä varmistetaan, ettei yhdistelmän etuosan rasitus silloille ole liian suuri. Momentissa oleva säännös, jonka mukaan ajoneuvoyhdistelmässä, jonka massa on suurempi kuin 40 tonnia, auton takimmaisen ja massaltaan yli 10 tonnin perävaunun etummaisen akselin välin tulee olla vähintään 3,00 metriä, siirrettäisiin kuitenkin 5 momenttiin.
Pykälän voimassa olevassa 6 momentissa oleva säännös, jonka mukaan ajoneuvoyhdistelmää, jonka massa on yli 60 tonnia, saa käyttää 30 päivään huhtikuuta 2018, jos auton moottorin teho ylittää arvon, joka saadaan kaavasta: 300 kilowattia + 2,625 kilowattia/tonnia x (yhdistelmämassa tonneina – 60 tonnia), poistettaisiin. Säännöksen soveltaminen on päättynyt jo 1 päivänä toukokuuta 2018, joten kyseiselle vetoauton moottorin tehon siirtymäsäännökselle ei ole enää tarvetta.  Muilta osin voimassa olevan 6 momentin säännös siirrettäisiin 7 momenttiin.
Uudessa 6 momentissa säädettäisiin, että auton ja yhden tai useamman perävaunun yhdistelmän vetäville akseleille tulee aina kohdistua vähintään 15 prosenttia ajoneuvoyhdistelmän massasta ja vetoauton ohjaaville akseleille vähintään 9 prosenttia ajoneuvoyhdistelmän massasta.  Esityksen 17 §:ssä edellytetään vetopitoa parantavaa laitetta, kun alle 18 % yhdistelmän massasta kohdistuu vetäville akseleille. Tämän vaatimuksen lisäksi tarvitaan kaikille yhdistelmille jokin vähimmäisvaatimus vetäville akseleille kohdistuvasta massasta, jotta ne pystyvät etenemään myös liukkaalla tienpinnalla. Useissa kokeiluissa on havaittu rekkavetureilla aliohjaamista liukkaalla usean perävaunun yhdistelmissä. Tämän takia on perusteltua asettaa vaatimus myös ohjaavalle akselille kohdistuvaan massaan, jotta yhdistelmiä ei mitoiteta liiaksi pelkän vetopidon perusteella. Pykälän 6 momentissa olisi lisäksi voimassa olevaa 5 momenttia vastaava säännös, jonka mukaan yli 68 tonnin ajoneuvoyhdistelmässä yhdistelmän massasta vähintään 20 prosenttia tulee kohdistua vetäville akseleille.
Pykälän 7 momentista poistettaisiin säännös, jonka mukaan a kohdassa säädettyä auton ja puoliperävaunun yhdistelmämassaa sovelletaan myös auton ja useamman perävaunun yhdistelmän osana olevaan auton ja puoliperävaunun ajoneuvoyhdistelmään. 
Pykälän uuden 8 momentin mukaan, jos ajoneuvoyhdistelmän auto olisi 21 §:n 6 momentin mukainen vaihtoehtoisia käyttövoimia käyttävä, saisi yhdistelmän massa ylittää suurimman sallitun massan siltä osin kuin valmistaja osoittaa, että massan kasvu johtuu vaihtoehtoisen käyttövoiman edellyttämästä lisäpainosta. Massa saisi kuitenkin ylittyä enintään tonnin säädetyn suurimman yhdistelmän massan. Muutoksen myötä auton osalta 7.5.2017 voimaan tullutta 21 §:n 6 momentin mu-kaista säännöstä (240/2017) voisi hyödyntää myös yhdistelmässä, jolloin hyötykuorma ei pienenisi vaihtoehtoisen käyttövoiman käytön seurauksena. 
23 a §. Ajoneuvoyhdistelmän massaa koskevat poikkeukset vaarallisten aineiden kuljetuksessa
Pykälässä säädetään poikkeuksia 23 §:ssä säädettyjen ajoneuvoyhdistelmien suurimmista sallituista massoista, silloin jos kuljetukseen sovelletaan vaarallisten aineiden kuljetuksesta annettua lakia (719/1994). Pykälän 1 momentissa oleva viittaus 23 §:n 1 momentin 3 kohtaan muutettaisiin viittaukseksi 23 §:n 1 momentin 2 kohtaan, jossa jatkossa säädettäisiin muun yhdistelmän kuin auton ja keskiakseliperävaunun suurimmasta sallitusta massasta. Momentissa sallittaisiin 68 tonnin yhdistelmämassa edelleen auton ja varsinaisen perävaunun muodostamalle ajoneuvoyhdistelmälle silloin, kun vetoautossa on vähintään neljä akselia ja perävaunussa on vähintään neljä akselia. Lisäksi sallittaisiin uuden tieliikennelain 124 §:ää vastaavasti 68 tonnin yhdistelmämassa myös vetoauton ja kahden puoliperävaunun muodostamalle ajoneuvoyhdistelmälle. Tällainen niin kutsuttu B-juna on tavanomaisesti mitoitettuna vastaavaa auton ja varsinaisen perävaunun muodostamaa yhdistelmää vakaampi ajokäytökseltään, joten B-junalle on perusteltua sallia sama enimmäismassa kuin auton ja varsinaisen perävaunun yhdistelmälle. Puoliperävaunurakenteinen yhdistelmä on myös esimerkiksi vetoauton huollon ja korjausten kannalta parempi, koska vaarallista ainetta sisältävän puoliperävaunun, jota ei saa viedä korjaamotiloihin, voi nopeasti irrottaa vetoautosta.   Lisäksi pykälän 1 momenttiin lisättäisiin säännös, jonka mukaan vaarallisten aineiden kuljetuksissa yhdistelmän suurin sallittu massa olisi 64 tonni nykyisen 60 tonnin sijaan, jos yhdistelmässä olisi vähintään kolmiakselinen vetoauton ja vähintään viisiakselisen puoliperävaunun yhdistelmä.
24 §. Auton, perävaunun ja niiden yhdistelmän pituus.
Pykälän 1 momentissa säädetään auton tiellä yleisesti sallitusta suurimmasta pituudesta. Momentin 1 kohta vastaisi voimassa olevaa a kohdan säännöstä. Momentin 2 kohdassa olevan muun kuin linja-auton suurinta sallittua mittaa esitetään muutettavaksi 12 metristä 13 metriin. 
Mitta- ja massadirektiivin 4 artiklan 4 kohdan mukaan jäsenvaltiot voivat sallia, että kuljetukseen käytetyt ajoneuvot tai ajoneuvoyhdistelmät, joita käytetään tiettyihin kansallisiin kuljetuksiin ja jotka eivät vaikuta merkittävästi kansainväliseen kilpailuun kuljetus-alalla, liikkuvat jäsenvaltion alueella mitoilla, jotka poikkeavat liitteen I kohdissa 1.1, 1.2, 1.4—1.8, 4.2 ja 4.4 mainituista mitoista. Kuljetusten ei artiklan 2 kohdan a alakohdan mukaan katsota vaikuttavan merkittävästi kansainväliseen kilpailuun kuljetusalalla, jos kuljetukset suoritetaan jäsenvaltion alueella erikoistarkoitukseen rakennetuilla ajoneuvoilla tai ajoneuvoyhdistelmillä sellaisissa olosuhteissa, joissa kuljetuksia ei normaalisti suoriteta muista jäsenvaltioista lähtöisin olevilla ajoneuvoilla esimerkiksi metsien hyväksikäyttöön ja metsäteollisuuteen liittyvät kuljetukset. Puutavarakuljetuksissa on arvioitu olevan hyödyllistä käyttää pidempää autoa, jossa voi kuljettaa kahta tyypillistä noin 5 metriä pitkää puutavaranippua. Metsäteollisuuden kuljetukset ovat tavallisesti lyhyillä matkoilla suoritettavia kuljetuksia, joita suoritetaan räätälöidyllä kalustolla eikä niitä sen vuoksi tavallisesti suoriteta muista jäsenvaltioista lähtöisin olevilla ajoneuvoilla. Metsäteollisuuden tuotekuljetuksissa on tiettyjä pakkauskokoja, joiden kuljettamiseen noin kymmenen metrin kuormatila on optimaalinen. Auton kuormatilan kasvattaminen mahdollistaisi myös paremmat painojakaumat auton ja perävaunun välillä täysperävaunuyhdistelmissä. Auton suurimman sallitun pituuden kasvattamisella ei arvioida olevan merkittävää vaikutusta muihin kuin metsäteollisuuden kuljetuksiin.
Pykälän 2 momentissa säädetään perävaunun suurimmasta tiellä sallitusta pituudesta. Momentin a kohdassa säädettyä puoliperävaunuja yli 22,00 metrin pituisessa ajoneuvoyhdistelmässä käytetyn varsinainen perävaunun pituutta vetotapin pystyakselista tai etuakseliston kääntöpisteestä perävaunun perään muutettaisiin nykyisestä 12 metristä. Puoliperävaunujen kohdalla uusi vetopituus olisi 18 metriä ja varsinaisten perävaunujen pituus 16,00 metriä. Liikenteen turvallisuusviraston myöntämissä kokeiluluvissa on saatu hyviä kokemuksia pitkistä puoliperävaunuista monenlaisessa rahdin ajossa. Pitkien puoliperävaunujen stabiliteetin on teoreettisten mallien ja käytännön kokeiden perusteella merkittävästi parempi kuin täysperävaunujen ja niillä on pienempi polttoaineenkulutus sekä parempi työturvallisuus purku- ja lastauspaikoilla. Toisaalta puoliperävaunujen kääntyvyys on heikompi kuin saman kokoluokan täysperävaunuyhdistelmien, mikä heikentää turvallisuutta tiukoissa risteyksissä. Riittävästä turvallisuudesta pyrittäisiin varmistumaan 26 §:ssä säädettävällä kääntyvyyden sekä takakulman sivuttaissiirtymää ja muita teknisiä ominaisuuksia koskevilla vaatimuksilla. Momentin 1 ja 2 kohta vastaisivat muilta osin voimassa olevia kohtia. Uudet suurimmat sallitut perävaunujen vetopituudet perustuvat sellaisiin suurimpiin pituuksiin, jotka ovat turvallisesti toteutettavissa ja täyttävät ehdotetun uuden kääntyvyyssäännön.
Pykälän 3 momentissa säädetään ajoneuvoyhdistelmän suurimmasta tiellä sallitusta pituudesta. Momentin 1 kohta vastaisi voimassa olevaa a kohtaa. Momentin 2 kohta ei jatkossa koskisi enää N3 -luokan kuorma-auton ja puoliperävaunun yhdistelmää vaan sen pituudesta säädettäisiin c kohdassa ja suurin sallittu pituus muutettaisiin 16,50 metristä 23 metriin. Auton ja keskiakseliperävaunun yhdistelmän suurimmasta sallitusta pituudesta säädettäisiin 4 kohdassa ja pituutta muutettaisiin siten, että suurin sallittu pituus olisi jatkossa 20,75 metriä nykyisen 18,75 metrin sijaan. Vetoauton ohjaamon takana olevien kuormatilojen sisäpituuksien summaa koskeva mittavaatimus ja vaatimus etäisyydestä vetoauton kuormatilan etupäästä perävaunun kuormatilan takapäähän poistettaisiin tarpeettomana. Kuormatilan mittoja ei ole tarpeen säännellä, jos ehdotettavat pidemmät ajoneuvot ja siten pidemmät kuormatilat sallitaan. 20,75 metriä pitkä auton ja keskiakseliperävaunun yhdistelmät on sallittu voimassa olevassa lainsäädännössä ajoneuvojen kuljetuksissa. Tämän pituuden rajaaminen pelkkiin ajoneuvojen kuljetuksiin ei ole enää perusteltua.
Pykälän 3 momentin 5 kohta koskisi muun kuin 2, 3 tai 4 kohdassa tarkoitetun kuorma-auton ja yhden tai useamman perävaunun yhdistelmää ja suurin tiellä sallittu pituus muuttuisi nykyisestä 25,25 metristä 34,50 metriin, josta mitasta vetoauton ohjaamon takana olevien kuormatilojen sisäpituuksien summa muuttuisi nykyisestä 21,42 metristä 29,24 metriin. Kuormatilojen suurimmat sallitut sisäpituudet perustuvat mitta- ja massa direktiivin moduuliperiaatteen mukaisiin mittoihin 7,82 metriä ja 13,6 metriä. Vanha moduulimitoitus salli yhden pitkän ja yhden pitkän tai lyhyen moduulin. Muutoksella mahdollistetaan useita uusia suurempia hyötykuormien pituuksia. Suurin sallittu mitta perustuu kahteen 7,82 metriseen ja yhteen 13,6 metriseen moduuliin.
Pykälän 4-7 momentit vastaisivat voimassa olevia momentteja, mutta momenteista poistettaisiin numeroinnit.
26 §. Ajoneuvoyhdistelmän kääntyminen.
Pykälässä säädetään ajoneuvoyhdistelmän kääntyvyysvaatimuksesta. Sen voimassa oleva 1 momentti koskee auton ja puoliperävaunun sekä auton ja varsinaisen tai keskiakseliperävaunun enintään 18,75 metrin pituisen yhdistelmän kääntyvyysvaatimusta. Momenttia muutettaisiin siten, että se koskisi auton ja puoliperävaunun yhdistelmän osalta enintään 16,50 pituista yhdistelmää sekä 24 §:n 5-7 momentin mukaisia mitta- ja massa-direktiivin 8 b, 9 a ja 2 artiklassa tarkoitettuja ajoneuvoja ja ajoneuvoyhdistelmiä. Selkeyden vuoksi ulkomittojen perusteella mitta- ja massadirektiivin mittojen mukaisilta yhdistelmiltä edellytettäisiin myös direktiivin mukaisia kääntyvyysvaatimuksia. Yli 16,50 pituisten auton ja puoliperävaunun muodostamien yhdistelmien ei tarvitse täyttää momentin kääntyvyysvaatimusta, vaan niihin sovelletaan uutta 3 momentin vaatimusta.
Pykälän 2 momentti vastaisi sanamuotojen muutoksia lukuun ottamatta voimassa olevaa momenttia, jossa säädetään auton ja yhden tai kahden perävaunun yli 18,75 metriä pitkän yhdistelmän kääntyvyysvaatimuksesta. Momentti koskee mitta- ja massadirektiivin pituusvaatimuksia pidempien yhdistelmien kääntyvyysvaatimusta. Nyt liikenteessä olevilla ajoneuvoilla on tämän kääntyvyyssäännön mukaisiin rajoihin liittyvät rekisterimerkinnät, joten tarpeettomien muutoskatsastusten välttämiseksi tämä sääntö on järkevä pitää edelleen voimassa.
Uudessa 3 momentissa säädettäisiin 2 momentissa tarkoitetuille mitta- ja massadirektiivin mitat ylittäville ajoneuvoyhdistelmille vaihtoehtoinen kääntyvyysvaatimus. Nykyinen vaatimus 360 asteen käännöksestä ympyrässä, jonka ulkosäde on 12,5 m ja sisäsäde 2 m, ei toimi yhdistelmien pituuden kasvaessa merkittävästi. Noin 33-metrinen yhdistelmä törmäisi omaan takakulmaansa 2 momentin mukaisessa pienisäteisessä 360-asteen käännöksessä. Ilman erikoiskuljetuslupaa liikkuville erikoiskuljetusyhdistelmälle on Liikenteen turvallisuusviraston määräyksellä (TRAFI/4592/03.04.03.00/2015) otettu käyttöön 120 asteen käännökseen perustuva kääntyvyysvaatimus. 120-asteen käännös erittelee varsin hyvin yhdistelmiä niiden kääntyvyyden mukaan ja vastaa todellista haastavaa liikennetilannetta. Noin 33-metrisillä yhdistelmillä on Suomessa ajettu Liikenteen turvallisuusviraston myöntämillä poikkeusluvilla liikenteessä vuoden 2017 lokakuun loppuun mennessä yli 8 000 000 km. Näiden kokemusten perusteella kääntyvyyden kannalta vaativimmat paikat ovat yli 90-asteen käännös risteyksessä, pienisäteinen 90-asteen käännös oikealle, pienisäteisessä liikenneympyrässä vasemmalle kääntyminen ja nopea vasen-oikea siirtyminen kapeissa tietyöjärjestelyissä.
Yhdellä tavalla arvioitu kääntyvyys korreloi huonommin muihin käännöksiin, kun yhdistelmässä on kolme niveltä tai erilaisia akselien ohjaus- ja kevennystoimintoja, jotka aktivoituvat pienellä viiveellä. Yksinkertaiset perinteiset laskentamallit vastaavat ajoneuvojen todellisia ominaisuuksia koko ajan heikommin, koska oikaisumitat elävät käännöksen aikana. Tästä syystä 3 momentissa säädettäisiin, että 2 momentissa säädetyn sijasta saa auton ja yhden tai useamman perävaunun yli 18,75 metriä pitkän yhdistelmän tai yli 16,50 metriä pitkän auton ja puoliperävaunun yhdistelmä olla siten kääntyvä, että uloimman etukulman kulkiessa 12,50 metrin säteisen ympyrän kaarta pitkin 120-asteen käännöksen sisäsivu kulkee vähintään 4,00 metrin säteistä kaarta pitkin. Perävaunun takakulma ei saa siirtyä yli 0,80 metriä ulkokaarteen suuntaa lähdettäessä tähän käännökseen. Jos perävaunun takakulman sivusiirtymän olisi alle 0,8 metriä, sallittaisiin yhdistelmältä 4,00 metriä suurempi oikaisu kääntöympyrän keskipisteestä. Yhdistelmän sisäsivu saisi kulkea sen verran 4 metriä lähempänä kääntöympyrän keskipistettä, kuin minkä verran perävaunun takakulman sivusiirtymä alittaa 0,8 metriä. Yhdistelmän sisäsivun tulisi kuitenkin kulkea tällöin vähintään 3,7 metrin säteellä ympyrän keskipisteestä. Yhdistelmällä, missä on pienempi takakulman sivusiirtymä voi turvallisesti lähteä käännökseen ulommalla ajolinjalla, jolloin ajoura siirtyy kauemmaksi kaarteen keskipisteestä. Tämän takia sallitaan pienemmällä takakulman sivusiirtymällä olevalle yhdistelmälle enintään 30 cm pienempi sisäsäde kääntyvyystestissä.   
Tällä hetkellä auton takakulman sivusiirtymälle on raja-arvot, mutta perävaunulle ei ole. Uusien pidempien perävaunujen yhteydessä tälle pitää asettaa raja, jotta liikenteeseen ei tule vaarallisen suurella perän pyyhkäisyllä olevia perävaunuja. Kääntyvyysvaatimuksen täyttyminen tulee voida osoittaa kuljetuksen mukana pidettävin teknisin tiedoin esimerkiksi ajoneuvojen rekisteritietoihin tai ajoneuvoon kiinnitetyssä valmistajan antamassa kilvessä. Ajoneuvon teknisistä vaatimuksista säädetään ajoneuvolaissa ja ajoneuvolain nojalla Liikenteen turvallisuusvirasto voi antaa tarkempia teknisiä määräyksiä muun muassa ajoneuvon ominaisuuksia koskevista vaatimuksista.   
Pykälän 4 momentin mukaan määriteltäessä ajoneuvon mittaa soveltuvan kääntyvyys-säännön määrittelemiseksi, huomioon ei otettaisi asetuksen 24 §:n 5 tai 6 momentissa tarkoitettuja mitta- ja massadirektiivin mukaisesti sallittuja pituuksien ylitystä.  Näin ollen aerodynaamisilla lisäosilla ja edessä olevalla ohjaamolla varustetun mitta- ja massadirektiivin mittojen mukaisen yhdistelmän olisi täytettävä myös mitta- ja massadirektiivin kääntyvyysvaatimus. 
Pykälän 5 momentti vastaisi voimassa olevaa 3 momenttia, mutta sen sanamuotoa muutettaisiin siten, että jos ohjaamattomassa tai ohjautumattomassa teliakselissa on akselin-nosto- tai kevennyslaite, otetaan huomioon kääntyvyyttä mitattaessa huomioon ne akselinnostolaitteiden asennot, jotka parantavat kääntyvyyttä hitaassa nopeudessa. Tarkoituksena on selkeyttää säännöstä siten, että kääntyvyyttä mitattaessa voidaan hyödyntää akseliennostoja, joilla voi parantaa stabiliteettia ja painojakaumaa vetäville akseleille.
27 §. Massoja ja mittoja koskevien säännösten soveltaminen muihin ajoneuvoihin.
Pykälässä olevat viittaukset 24 §:n 3 momentissa säädettyjen auton ja perävaunun yhdistelmän mittojen soveltamisesta traktorin ja perävaunun yhdistelmään muutettaisiin vastaamaan ehdotuksen 24 §:n 3 momentin numeroituja kohtia siten, että traktorin ja perävaunuun sovellettaisiin edelleen mainitusta 24 §:n 3 momentin säännöksistä vain auton ja puoliperävaunun 16,50 enimmäismittaa koskevaa säännöstä.  
32 §. Autoon kytkettävät hinattavat ajoneuvot.
Pykälän 1 ja 2 momentti vastaisivat voimassa olevia momentteja. 
Pykälän 3 momenttia, jossa säädetään kuorma-autoon kytkettäväksi sallitut hinattavia ajoneuvot, muutettaisiin. Sallittuja olisivat:
Momentin 1 kohdan mukaan sallittu olisi kuorma-auton ja puoliperävaunun yhdistelmä.
Momentin 2 kohdan mukaan sallittu olisi kuorma-auton ja keskiakseliperävaunun yhdistelmä.
Momentin 3 kohdan mukaan sallittu olisi kuorma-auton ja varsinaisen perävaunun yhdistelmä.
Momentin 4 kohdan mukaan sallittu olisi kuorma-auton ja apuvaunun ja sen päälle kytketyn puoliperävaunun yhdistelmä, joka vastaisi E-säännön 55 liitteen 8 kohdassa 3.1 tarkoitettua yhdistelmää 1 ja se näyttää auton ja varsinaisen perävaunun yhdistelmältä.
Momentin 5 kohdan mukaan sallittu olisi E-säännön 55 liitteen 8 kohdassa 3.5 tarkoitettu yhdistelmä 5 eli kuorma-auton ja puoliperävaunun ja sen päälle kytketyn puoliperävaunun yhdistelmä. Yhdistelmän vakiintunut kutsumanimi on B-linkki.
Momentin 6 kohdan mukaan sallittu olisi kuorma-auton, puoliperävaunun ja keskiakseli-perävaunun yhdistelmä, joka vastaa E-säännön 55 liitteen 8 kohdassa 3.2 tarkoitettua yhdistelmää yhdistelmä 2. Yhdistelmän vakiintunut kutsumanimi on vasikkayhdistelmä.
Momentin 7 kohdan mukaan sallittu olisi kuorma-auton, puoliperävaunun ja varsinainen perävaunun yhdistelmä. Yhdistelmästä käytetään seuraavia kutsumanimiä: A-double, Duo2 ja duotrailer.
Momentin 8 kohdan mukaan sallittu olisi kuorma-auton, puoliperävaunun ja apuvaunun, jonka päälle on kytketty puoliperävaunu yhdistelmä, joka vastaa E-säännön 55 liitteen 8 kohdassa 3.3 tarkoitettua yhdistelmää yhdistelmä 3. Yhdistelmästä käytetään seuraavia kutsumanimiä: A-double, Duo2 ja duotrailer.
Momentin 9 kohdan mukaan sallittu olisi kuorma-auton, apuvaunun ja kahden puoliperävaunun yhdistelmä. Yhdistelmää nimitetään yleisesti ETT-yhdistelmäksi ruotsalaisen kokeilun perusteella, missä yhdistelmätyyppi oli ensimmäistä kertaa käytössä.
Momentin 10 kohdan mukaan sallittu olisi kuorma-auton, ja kolmen puoliperävaunun yhdistelmä. Kansainvälisesti yhdistelmästä käytetään nimitystä B-triple.
Momentin 11 kohdan mukaan olisi sallittu kuorma-auton, ja kahden puoliperävaunun sekä keskiakseliperävaunun yhdistelmä. Suomalaisessa kokeilussa yhdistelmän kutsumanimeksi on annettu C-juna. 
Voimassa olevan 3 momentin säännös siitä, että apuvaunun avulla kytketyssä telirakenteisessa puoliperävaunussa on oltava vähintään kaksi ohjautumatonta akselia siirrettäisiin 19 b §:ään. Uudessa 4 momentissa edellytettäisiin pääosin voimassa olevaa 3 momenttia vastaavasti, että kuormaamattomana yli 22,00 metriä pitkässä yhdistelmässä tulisi olla lukkiutumattomat jarrut kaikissa yhdistelmän ajoneuvoissa. 
32 a §. Hinattavan ajoneuvon kytkentämassa.
Pykälässä säädetään hinattavan ajoneuvon kytkentämassasta. Pykälään lisättäisiin uusi 2 momentti, jonka mukaan puoliperävaunun telille kohdistuva massa saa olla enintään 1,7 kertaa vetoauton suurin tiellä yleisesti sallittu massa. Uudet 4- ja 5-akseliset telit mahdollistavat suurempia perävaunumassoja myös puoliperävaunuyhdistelmiin, jolloin niille pitää asettaa vastaavia vaatimuksia kuin nykyisille täysperävaunuyhdistelmille.
32 b §. Ajoneuvoyhdistelmän vakausvaatimus. 
Uudessa 32 b §:ssä säädettäisiin niin sanotun kolminivelisen yhdistelmän vakausvaatimuksesta. Säännös koskisi 32 §:n 3 momentin 7-11 kohdissa tarkoitettuja yhdistelmiä eli kuorma-auton ja puoliperävaunun, johon on kytketty varsinainen perävaunu yhdistelmää, kuorma-auton, puoliperävaunun, apuvaunun ja puoliperävaunun yhdistelmää, kuorma-auton apuvaunun ja kahden puoliperävaunun yhdistelmää, kuorma-auton ja kolmen puoliperävaunun yhdistelmää sekä kuorma-auton, kahden puoliperävaunun ja keskiakseliperävaunun yhdistelmää. 
Kolminivelisen yhdistelmän stabiliteetti on haastava kokonaisuus ja uusille ajoneuvoyhdistelmille on asetettava mitoitukseen liittyvät ehdot, joilla varmistetaan ajoneuvoyhdistelmien pystyssä pysyminen ääritilanteissa liikenteessä. Liikenteen turvallisuusviraston poikkeuslupakäsittelyn yhteydessä ja tutkimuksissa on selvitetty stabiliteettiin vaikuttavia seikkoja. Näiden selvitysten ja satojen tarkentavien simulointien pohjalta voidaan johtaa tekniset vaatimukset, joilla määritetään ajoneuvoyhdistelmälle hyväksyttävä stabiliteetti. Ajoneuvoyhdistelmien oikealla mitoituksella pyritään varmistamaan myös se, että yhdistelmä käyttäytyy liukkaalla rauhallisesti eikä sillä ole taipumusta niin sanottuun linkkuuntumiseen. 
Täyteen tiellä sallittuun massaan kuormatun ajoneuvoyhdistelmän tulisi pykälän säännöksen mukaan olla sellainen, että ISO-standardin 14791 mukaisissa ajokokeissa tai niitä vastaavissa simuloinneissa 80 kilometriä tunnin ajonopeudella ja kuormatilan lattiasta 1,5 metrin korkeudella olevalla kuorman painopisteellä mitattava pystykiertymäkulmanopeuden vahvistumisarvo on enintään 1,9 ensimmäisen ja viimeisen ajoneuvon välillä sekä sivuttaiskiihtyvyyden vahvistumisarvo enintään 3,95 ensimmäisen ja viimeisen akselin välillä. Stabiliteettitestissä tai simuloinnissa yhdistelmä tulee kuormata suurimpaan tiellä sallittuun massaan. Kuormauksen pituussuuntaisen painopisteen voi toteuttaa vapaasti sallittujen akselimassojen puitteissa. Asetetut raja-arvot ovat hieman huonompia kuin tyypillisellä liikenteessä käytettävällä 25-metrisellä auton ja varsinaisen perävaunun yhdistelmällä. Raja-arvot ovat kuitenkin tiukempia kuin vasikka yhdistelmien tai lyhyiden varsinaisten perävaunujen suoritusarvot. Ajoneuvolain 25 §:n 1 momentin 14 kohdan mukaan liikenteessä käytettävässä ajoneuvossa on turvallista käyttämistä varten oltava rakenteet, jotka turvaavat riittävän ohjattavuuden, riittävät kaarreajo- ja jarrutusomi-naisuudet sekä kääntyvyyden. Liikenteen turvallisuusvirasto antaa ajoneuvolain 27 a §:n 2 momentin 1 kohdan mukaan tarvittaessa tarkemmat tekniset määräykset ajoneuvon rakennetta ja ominaisuuksia koskevista vaatimuksista. Tarkoituksena on, että ehdotetun vakausvaatimuksen sekä uuden 26 §:n 3 momentin mukaisen kääntyvyysvaatimuksen teknisistä osoittamistavoista annettaisiin tarkemmat määräykset ajoneuvolain nojalla Liikenteen turvallisuusviraston määräyksillä. Pykälän 2 momentin mukaan vakausvaatimuksen täyttyminen tulisi pystyä osoittamaan tien päällä ajoneuvojen teknisin tiedoin, koska vakausvaatimuksen täyttymistä on vaikea muutoin valvonnassa todeta. Osoittaminen voi tapahtua esimerkiksi rekisteriin merkittyjen tietojen perusteella tai ajoneuvoon kiinnitetyn lisäkilven perusteella, missä valmistaja ilmoittaa stabiliteettiin vaikuttavat mitat.
33 §. Auton ja perävaunun kytkeminen.
Asetuksen 33 §:ssä säädetään auton ja perävaunun kytkemisen yleisistä ehdoista. Ehdotettu 1 momentti vastaisi pääosin voimassa olevaa 33 §:ää, mutta pykälän kohdat numeroitaisiin. Momentin 1 kohdan sanamuotoa muutettaisiin siten, että vetoajoneuvon ja vedettävien ajoneuvojen rakenteet eivät saa koskettaa toisiinsa tavanomaisissa ajotilanteissa. Säännös koskisi siten jatkossa kaikkia yhdistelmän osana olevia vetäviä ja vedettäviä ajoneuvoja. 
Lisäksi momentin johdantokappaleen ja 2 kohdan vaatimusta taustapeileistä muutettaisiin teknologianeutraaliin muotoon. Säännöksen mukaan olisi varmistuttava, että kuljettaja voi nähdä auton ja perävaunun tai perävaunujen sivuille ja seurata takaa tulevaa liikennettä. 
Pykälän 1 momentin 3 ja 4 kohtaan lisättäisiin viittaukset määräysten mukaisiin jarrujen ja valaisinten toimintaan sekä paineilmajarrujen yhteensovittamiseen, koska mainittuja vaatimuksia on ajoneuvolain nojalla asetettu Liikenteen turvallisuusviraston määräyksissä. Uusissa pidemmissä usean perävaunun yhdistelmissä jarrujen ja valaisinten asianmukainen toiminta edellyttää käytännössä, että auton virran syöttö on riittävän tehokas ja perävaunut, joihin on kytketty toinen perävaunu, kestää läpikulkevan virran.
Uudessa 2 momentissa säädettäisiin yli 20 metriä pitkän kuorma-auton ja puoliperävaunun yhdistelmässä sekä muussa yli 28 metriä pitkässä ajoneuvoyhdistelmässä vaadittavista lisävarusteista. Näitä olisivat epäsuoran näkemisen laitteet yhdistelmän sivujen näkemiseen tiukassa käännöksessä, vetoauton kehittynyt hätäjarrutusjärjestelmä ja kaista-vahtijärjestelmä, elektroninen ajonvakautusjärjestelmä ja sähköohjatut jarrut kaikissa yhdistelmän ajoneuvoissa.  Lisäksi kuljettajalla tulisi olla käytössä tieto kullekin yksittäiselle akselille ja telille kohdistuvasta massasta, mikä tulisi ensisijaisesti toteuttaa ilmajousi-tietojen perusteella. Vetoajoneuvon etuakselin osalta tieto sille kohdistuvasta massasta tulisi olla kuitenkin vain, jos akseli on ilmajousitettu. Etuakseleilla käytetään huomattavasti enemmän perinteistä jousitusta ilmajousien sijaan. Akselikuorman mittaaminen ei onnistu tällöin helposti kuten ilmajousitettujen akseleiden kohdalla. Etuakselin massa ei muutu yhtä paljon kuormauksen takia kuin muiden akseleiden, koska sille kohdistuu aina moottorin ja ohjaamon massa.
Nykyiset vaiheittain pakolliseksi tulevat aktiiviset turvavarusteet kuten kaistavahti ja au-tomaattinen hätäjarrutus tunnistavat kuljettajan hetkellisestä keskittymisen herpaantumisesta johtuvia virheitä ja varoittavat niistä ennen tilanteen kehittymistä vaaralliseksi. Ky-seisten varusteiden kustannushyötysuhde on arvioitu hyväksi muun muassa unionin lainsäädännön valmistelussa. Suurempien yhdistelmien kohdalla varusteiden hinta muihin kustannuksiin nähden jää selkeästi pienemmäksi. Uusien pidempien yhdistelmien käyttöönotossa on perusteltua hyödyntää kaikki yleisesti saatavilla oleva turvatekniikka heti. 
Kokeiluissa HCT-yhdistelmiin on asennettu erilaisia kamerajärjestelmiä poistamaan peilien jättämiä kuolleita kulmia. Järjestelmät ovat kehittyneet merkittävästi viimevuosina perinteisestä yhdestä peruutuskameran näkymästä. Järjestelmä näyttää automaattisesti liikennetilanteen mukaan tärkeimpiä näkymiä kuljettajalle auton ympäriltä. Uusilla digitaalisilla ratkaisuilla voidaan vähentää taajamaliikenteessä raskaan kaluston ja kevyen liikenteen välisiä onnettomuuksia, vaikka ajoneuvoyhdistelmien koko kasvaa. Kehittynyttä hätäjarrutusjärjestelmää, kaistavahtijärjestelmää ja elektronista ajonvakautusjärjestelmää ei edellytetä neli- tai useampiaskeliselta autolta eikä N3G –luokan ajoneuvolta. 
Uudessa 2 momentissa edellytetyistä varusteista tulisi olla käytössä selvitys yhdistelmää tiellä kuljetettaessa, koska varusteiden olemassa oloa ja vaatimustenmukaisuutta voi olla mahdotonta havaita liikennevalvonnassa. Suomen riskisterissä olevien autojen kohdalla tiedot voidaan merkitä rekisteriin. Uusien autojen kohdalla lisätietojen merkintä yksittäishyväksynnän tai rekisteröintikatsastuksen yhteydessä ei lisää hallinnollista työtä. Muiden ETA-valtioiden rekisterissä olevien autojen kohdalla vastaava tieto voidaan a-taa valmistajan todistuksella. 
36 §. Hinattavan ajoneuvon kytkeminen moottorityökoneeseen ja maastoajoneuvoon. 
Pykälän 2 momenttia muutettaisiin uuden tieliikennelain 154 §:ää vastaavasti siten, että säännöksessä sallittaisiin myös useamman hinattavan ajoneuvon kytkeminen vetotrukkiin. Muutos ehdotetaan tehtäväksi ajoneuvojen käytöstä tiellä annettuun asetukseen ennen kuin esitetty tieliikennelain muutos tulee voimaan, koska asetusehdotuksessa sallittavaksi esitettyjen useampien perävaunujen ajoneuvoyhdistelmien käyttö tieliikenteessä lisää tarvetta tehostaa perävaunujen ja konttien siirtoa myös termi-naalialueilla. Säännöksestä jätettäisiin pois rajaus hinattavan ajoneuvon kytkentämassasta. Voimassa olevan asetuksen mukaan se saa olla enintään 1,5 -kertainen kuormatun vetotrukin massaan verrattuna. Tällä mahdollistettaisiin useiden kuormattujenkin perävaunujen samanaikainen kuljettaminen satamissa ja terminaalialueilla silloin, kun veto-ajoneuvo on tähän tarkoitettu ja alue on tähän soveltuva. Vetotrukit ovat yleisesti nelivetoisia ja ne liikkuvat enintään 40 km/h nopeudella, joten vetotrukki voi turvallisesti vetää omaan massaan nähden varsin raskaita perävaunuja.
45 §. Tavarakuljetus.
Pykälän 2 momentin mukaan kuorma saa ajoneuvolle tai ajoneuvoyhdistelmälle tiellä sallitun pituuden rajoissa ulottua ajoneuvon edessä enintään yhden metrin ja takana enintään kaksi metriä ajoneuvon uloimman osan ulkopuolelle. Momenttiin lisättäisiin kuitenkin vaatimus siitä, että ehdotuksen 26 §:n 3 momentissa tarkoitetun kääntyvyys-vaatimuksen mukaisessa auton ja yhden tai useamman perävaunun yli 18,75 metriä pitkässä yhdistelmässä tai yli 16, 50 metriä pitkässä auton ja puoliperävaunun yhdistelmässä kuorma ei saisi kuitenkaan ylittää ajoneuvon takana yhtä metriä ajoneuvon ulointa osaa pidemmälle. Tällaiset yhdistelmät voivat aiheuttaa kääntymistilanteissa vaaraa liikenteelle, jos kuorman ylitys yhdistelmän takana on yhtä metriä pidempi.  
Uuden tieliikennelain 112 §:n mukaan ajoneuvon kuorma saisi ylittää ajoneuvolle yleisesti sallitun suurimman pituuden myös silloin, kun ajoneuvoon on kytketty perävaunu. Muutosta esitetään tehtäväksi ajoneuvojen käytöstä tiellä annettuun asetukseen jo tässä yhteydessä, koska uuteen tieliikennelakiin tuleva säännös tulee voimaan vasta 1 päivänä kesäkuuta 2020. Tarve ylitykselle liittyy esimerkiksi pitkän puutavaran tai useamman tukkinipun kuljettamiseen puutavarayhdistelmän vetoautossa. Vetoajoneuvolle sallitun pituuden ylittämisen ei katsota aiheuttavan riskiä silloin, kun autoon on kytketty perävaunu, joka estää törmäämisen takaa ajoneuvon äärimitan ylittävään kuormaan. Käytännön syistä ylitys sallittaisiin myös pelkälle vetoautolle ajoneuvoyhdistelmän kuormaamiseen ja kuorman purkuun liittyvissä lyhyissä siirroissa. Kuormaus ei saisi aiheuttaa riskiä sille, että vetoajoneuvossa oleva kuorma osuisi perävaunuun tai siinä olevaan kuormaan ajon aikana. Ajoneuvoyhdistelmälle sallittua suurinta pituutta ei saisi ylittää tässä pykälässä tarkoitetulla kuormauksella. 
Pykälän momenteista poistettaisiin numeroinnit ja muilta osin pykälä vastaisi voimassa olevaa 45 §:ää.
46 §. Kuorman sijoittaminen.
Pykälän 1 momenttiin, jossa säädetään ajoneuvon kuormaamisen yleisistä vaatimuksista, lisättäisiin säännös, jonka mukaan useamman perävaunun ajoneuvoyhdistelmässä kuorma tulee sijoittaa mahdollisimman eteen koko yhdistelmä huomioiden. Säännöksen tarkoituksena on kieltää vaarallinen ajoneuvoyhdistelmän kuormaaminen siten, että paino kohdistuu pääasiassa ajoneuvoyhdistelmän takaosaan. Kuljetettaessa esimerkiksi kahta pitkää merikonttia, pitää raskaamman kontin olla etummaisena yhdistelmässä.
51 b §. Pitkän ajoneuvoyhdistelmän merkinnät. 
Voimassa oleva pykälän otsikko pitkän ajoneuvoyhdistelmän kilvestä muutettaisiin pitkän ajoneuvoyhdistelmän merkinnöiksi. 
Pykälän uuteen 2 momenttiin lisättäisiin säännökset pitkien ajoneuvoyhdistelmien muista merkinnöistä kuin 1 momentissa säädetystä tunnuskilvestä. Yli 18,75 metrin pituisessa kuorma-auton ja puoliperävaunun yhdistelmässä ja muussa yli 25,25 metrin pituisessa ajoneuvoyhdistelmässä tulisi 1 momentissa säädetyn lisäksi olla ajoneuvojen sivuilla heijastavat ääriviivamerkinnät sekä ylimääräiset takaäärivalaisimet (viiksivalot) ajoneuvoyhdistelmän viimeisen perävaunun takakulmissa parantamassa yhdistelmän havaittavuutta kuljettajalle ja muulle liikenteelle.
Uuden 3 momentin mukaan yli 25,25 metrin pituisessa ajoneuvoyhdistelmässä tulee olla vähintään 0,5 neliömetrin suuruinen, väriltään ja heijastuvuusominaisuudeltaan E-sääntöä n:o 70 vastaava kilpi, johon on vähintään 200 millimetrinkorkuisin kirjaimin merkitty sana ”PITKÄ” tai sitä vastaava ruotsin- tai englanninkielinen sana. Kilvessä saisi lisäksi olla muuta kuljetuksen pituuteen liittyvää informaatiota. Tällaista informaatiota olisi esimerkiksi yhdistelmän rakennetta esittävä kuva tai pituustieto metreinä. Tarkoituksena on, että takana tulevalla liikenteellä olisi mahdollista ohitustarpeen ja -mahdollisuuksien arvioimiseksi tieto ohitettavan ajoneuvon pituudesta.  
52 §. Ajoneuvon ja ajoneuvoyhdistelmän hyväksyminen otettavaksi käyttöön massoja ja mittoja koskevista säännöksistä poiketen
Pykälässä säädetään Liikenteen turvallisuusviraston mahdollisuudesta myöntää yksittäiselle ajoneuvolle tai ajoneuvoyhdistelmälle poikkeuksen asetuksessa säädetyistä 20, 21, 23, 23 a, 24–26, 31, 32, ja 32 a §:n säännöksistä, jos se on tarpeen uuden tekniikan kokeilun, tuotekehityksen tai muun erityisen syyn takia. Asetusehdotuksessa esitetään 32 a §:ssä olevien kääntyvyysvaatimusta koskevien säännösten siirtämistä uuteen 32 b §:ään ja 32 a §:ssä säädettäväksi uudesta ajoneuvoyhdistelmän vakausvaatimuksesta. Asetuksen 52 §:ään esitetään lisättäväksi mahdollisuus poiketa Liikenteen turvallisuusviraston poikkeusluvalla myös säädettäväksi ehdotettavasta vakausvaatimuksesta. 
Voimaantulo
Asetus ehdotetaan tulemaan voimaan vuoden 2019 alusta. Ehdotettavan 23 §:n 1 momentin mukaisen viisiakselisen auton ja puoliperävaunun yhdistelmän massan säännökselle ja 22 §:n 1 momentin mukaiselle perävaunun siltasäännölle esitetään viiden vuoden siirtymäaikaa sellaisten yhdistelmien osalta, joissa perävaunu on otettu käyttöön vuonna 2018 tai aikaisemmin. Vanhoille perävaunuille sallittaisiin samoin viiden vuoden siirtymäaika 23 §:n 3 momentin vaatimuksesta, joka koskee vetävän ajoneuvon takimmaiselle telille ja perävaunun etummaiselle telille kohdistuvien massojen summaa.
Valtuus
Tieliikennelain 87 §:n 4 momentin nojalla ajoneuvolle ja ajoneuvoyhdistelmälle tiellä yleisesti sallituista mitoista ja massoista, yleisesti sallituista mitoista poikkeamisen merkitsemisestä, hinattavan ajoneuvon kytkennän ehdoista, ajoneuvon kuormaamisesta, kuorman varmistamisesta, hinaamisesta sekä näistä myönnettävistä poikkeuksista säädetään valtioneuvoston asetuksella. Tieliikennelain 108 §:n nojalla valtioneuvoston asetuksella säädetään talvi- ja nastarenkaiden käytöstä.

